text:
UDe Sa ukhala ngokumiswa kukaMyeni
2012-12-04 10:04
Johannesburg - Umqeqeshi we-Orlando Pirates uRoger De Sa ukhathazekile ngokungabi khona kukaSifiso Myeni uma ezakhe sezitholana phezulu neChippa United e-Athlone Stadium ngoLwesithathu ebusuku.
Lo mdlali weBafana Bafana ngeke abe yingxenye yalo mdlalo kulandela ukumiswa umdlalo owodwa kanjalo nomgadli ohamba phambili uSiyabonga Sangweni.
Ekhuluma neKickOff.com, uDe Sa uyavuma ukuthi kuzoba nzima ngaphandle kwalaba badlali, nabadlale indima enkulu ekunciphiseni igebe phakathi kwePirates neKaizer Chiefs.
“Sizoba khona impela isikhala sikaMyeni noSangweni. Bobabili bangabadlali abanohlonze, nababaluleke kakhulu eqenjini," kuqhuba uDe Sa.
“UMyeni ulokhu eqhubekile nokudlala kahle kanti njengomqeqeshi ngiyathanda ukubona abadlali abenza kahle bedlala kule midlalo ebalulekile. Kodwa akukho esingakwenza njengoba bemisiwe."
AmaBhakabhaka angase ajikijele umgadli uBenni McCarthy enkundleni – noseluleme ngokugcwele kulandela ukulimala.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- News24


c: text/html

text:
Kuphahlazeke indiza ye-SANDF eDrakensburg
2012-12-06 10:00
Johannesburg - Kutholakale izicucu zebhanoyi loMbuso eliphakahlazekile eDrakensberg, ngaseLadysmith, KwaZuli-Natal, kusho umbiko wabakwaSA National Defence Force, ngoLwesine.
Indiza lena ibilibangise eMthatha, isuka enkambini iWaterkloof, ePitoli, kusho umkhulumeli weSANDF uXolani Mabanga.
"Ngaziswe ngokutholakala kwendiza, imininigwano eminingi ibingakatholakali. Ngikhulume kafushane nethimba elisendaweni yesehlakalo," kusho uMabanga.
Kuthunyelwe izindiza zoMbuso endaweni yesehlakalo, nokho ukuthungathwa kwabantu kumisiwe ngenxa yesimo sezulu esingesihle.
Abatakuli abahamba ngezinyawo bayathungatha eLadysmith, enhla nesifundazwe iKwaZulu-Natal.
Abezindaba ze-Algoa FM babike bathi indiza lena ihlangabezane nenkinga yenjini, kuthiwa bebengu-11 abantu ebebephakathi.
– Landela Izindaba News24 kuTwitter
(@IzindabaNews24).
- SAPA

robotstxt: allowed

filter: keep


text:
Klerksdorp - Uphelelwe ngumsebenzi loyo owabika ngenkohlakalo eyabe iqhubeka ekwakhiweni kwezindlu zomxhaso ezabe zakhiwa endaweni yaseKlerksdorp, kusho uMvikeli woMphakathi uThuli Madonsela, etshela abantu ekade bebuthene ehholo lakhona eKlerksdorp.
"Lona owabika ngenkohlakalo, wabe esebenzela umasipala watshela inkontileka ukuthi kuzophenywa," kusho uMadonsela.
Umvikeli womphakathi uhambele kule ndawo ukuqhuba uphenyo ngemikhonyovu ebikwayo mayelana nakho ukwakhiwa kwezindlu zomxhaso.
IHhovisi likaMadonsela lamukela izikhalazo ezingu-2 305, zabantu abakhala ngezindlu eNorth West.
Umsebenzi lona owabika, wabiza abakwa-SA Home Builders Council nabakwaSA Bureau of Standards ethi abazohlola izindlu, ekugcineni ekwavela ukuthi azikho sesimweni esigculisayo.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).
SAPA


text:
Kuningi okuyodingidwa eMangaung - Mantashe
2012-12-14 10:02
Johannesburg - Ingqungquthela ye-ANC ezoba seMangaung akuyona nje eyokuqoka abaholi kuphela, kusho uNobhala Jikelele wenhlangano uGwede Mantashe ngoLwesihlanu.
"Le nkomfa akuyona nje eyokuqoka ubuholi kuphela njengoba kwenziwa," kusho uMantashe ekhuluma ohlelweni oluhlelwe yiThe New Age, nebisakazwa kuSABC2.
Le nkomfa ihambisana nemigomo nokuqokwa kobuholi obuzosebenzisa leyo migomo, esho.
Lowo oyinhloko yemigomo ku-ANC uJeff Radebe uthe imiphumela yale nkomfa izothinta wonke umuntu kuleli.
UMantashe uthe inhlangano yayiyimbumba ekulwisaneni nobandlululo, kodwa kwathi izinto seziqala ukulunga, kwakhona abeza nezinye izingqondo ezingasile.
URadebe uthe le nkomfa izosusa "ukubola", bese igcina imigomo nabantu abasebenzela iqembu kunephakethe labo.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
BAWINILE NGCOBO
ABUSEHLI ubuthongo kunina wentombazane yaseNanda eyalahleka ngoDisemba ihambe nenye beye eWorkshop, eThekwini, okuze kube yimanje akwaziwa ukuthi ikuziphi izinkalo.
UNksz Nosipho Zuma ongunina kaNomzamo Philasande Xulu (13) uthe akusalaleki ebusuku ecabanga ngengane yakhe angazi noma isawadla yini anhlavana.
Uthe indodakazi yakhe yayimvakashele ehostela labesifazane eThokoza, eThekwini ngoDisemba ezoyithatha iye kothandazelwa esontweni ngoba yayingaphathekile kahle.
“NgoDisemba 23 wayedlala nezinye izingane egcekeni, mina ngisendlini ngipheka. Akashongo ukuthi kukhona lapho ezoya khona. Ngabona ngoba kuhlwa engabuyi,” kuchaza uNksz Zuma.
Uthe indodakazi yakhe yayishiye ifoni yayo endlini.
“Ngazama ukumbheka ngafonela nabantu engaziyo ukuthi wayengaya kubo kodwa lutho ukumthola. Ngakusasa ngase ngibuza ezinye izingane ezazivakashile zangitshela ukuthi kukhona intombazane eyayivakashile, ababecishe balingane naye eyahamba naye yaya eWorkshop,” kusho uNksz Zuma.
Uthe waya kule ntombazane yathi yahamba naye, uNomzamo beyobuka abaculi eWorkshop, bahlangana nowesilisa wasemazweni angaphandle wakhuluma nabo, yona yabona izingane eyayizazi yahamba nazo yashiya uNomzamo nale ndoda.
UNksz Zuma uthe le ntombazane yathi yathatha inamba yale ndoda, yahamba yabuya sekuhwalele engasekho uNomzamo nale ndoda lapho eyayibashiye khona.
“Le ntombazane yathi le ndoda yathi ihlala efulethini eBerea kodwa yangasho ukuthi kuliphi. Saya emaphoyiseni siyobika, yafonelwa inamba yale ndoda yathi isemsebenzini eClairwood, ibuye ifonelwe,” kuchaza uNksz Zuma.
Uthe ngesikhathi eseyifonela yathi iseMatatiela yona.
Uthe le ndoda ikhuluma njengomuntu wokufika kuleli kodwa akazi ukuthi idabuka kuliphi izwe.
“Ebusuku ngathola umyalezo ovela enombolweni yale ndoda uthi angiyolanda ingane eWorkshop, ihamba nomunye usisi kodwa kwakungekho muntu ngesikhathi ngifika. Emuva kwalokho ayibange isasebenza le nombolo,” kusho uNksz Zuma.
Uthe useke wahamba ezitaladini zeTheku nabanye bembheka lapho kuhlala khona izingane ezibaleke emakhaya kodwa wehluleka.
UNomzamo ubezofunda uGrade 8.
Uthe wayehambe egqoke isikibha esimpunga esinemicu emincane emahlombe, ama-legging amnyama nophaqa aba-navy.
Okhulumela amaphoyisa eThekwini, uCaptain Khephu Ndlovu, uthe bayaphenya ngokulahleka kwale ntombazane.
Uma kungaba khona ongaba nolwazi ukuthi ngayo angathinta umphenyi wecala eDurban Central u-Constable Cele ku-074 055 4215.


text:
Kuchwaze inkantolo yonke kungena uMalema
2012-11-23 14:04
Johannesburg - Izakhamuzi zaseLenasia zivele zachwaza ngesikhathi kutheleka uJulius Malema eNkantolo eNkulu eGoli ngoLwesihlanu.
Egqoke isikibha esiphuzi, ehambisana nowayengunobhala wayo i-ANCYL uSindiso Magaqa, yena obegqoke isudi, uMalema ungene wahlala phansi enkantolo ebigcwele phama.
Abahlali bacule bathi "kade sikulindele".
Abanye behleba bethi: "sizoluwina lolu daba... Njengoba sekukhona noJulius."
Izakhamuzi zaseLenasia zilindele ukuzwa ngesinqumo sokwakha kwazo izindlu ngokungemthetho, icala liphakathi koMnyano wezeziNdlu eGauteng kanye neSA Human Rights Commission.
Ikhomishini emele amalungelo abantu kulindeleke ukuba itshele inkantolo ukuthi ukudilizwa kwezindlu kwakungukuphula amalungelo abantu.
Umnyango uthe izindlu zakhiwa emhlabeni kahulumeni owadayiswa ngokungemthetho.
Kuvunyelwane ngokuthi kumiswe ukudilizwa kwalezi zindlu.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Bangu-181 abashone ezitelekeni kuleli - Umbiko
2013-01-21 12:02
Johannesburg - Okungenani bangu-181 abantu ababulewe ezibhelwini ezihlanganisa iziteleka kuleli laseNingizimu Afrika, esikhathini esiyiminyaka engu-13, edlule, kusho abeSA
Institute of Race Relations (SAIRR).
"Abantu abaningi bashona ngo-1999,
2006, nango-2012, kushona-30, 69 nabangu-60," kusho isitatimende esikhishwe ngabakwa-SAIRR, ngoMsombuluko.
Abantu abashona ngo-1999, bashona ngesikhathi kuqhubeka isiteleka sakwaNational Union of Mineworkers, United Workers' Union of
SA kanye nabe-United Democratic Movement.
Ngonyaka ka-2006, kwashona abangu-69 ngesikhathi kuqhubeka isiteleka sonogada phakathi kukaMashi noMeyi.
Onogada ababengasiyo ingxenye yesiteleka, babulawa abanye bekhishwa izitimela zihamba, ngonyaka ka-2012, abantu abaningi bashona ngesikhathi kuqhubeka isiteleka sabasebenzi basezimayini.
Mhlaka-16 Agasti kwashaqeka umhlaba ngesikhathi kubulawa abavukuzi abangu-34, bedutshulwa ngamaphoyisa besesitelekeni, emayini iLonmin, eMarikana.
Abakwa-SAIRR bathi izibalo bazihlanganise besebenzisa umbiko wabezindaba.
Phakathi kukaJanuwari no-Okthoba, ngonyaka ka-1999 kuya ku2012, abantu abangu-313 balimala ezitelekeni kwaboshwa okungenani abangu- 3058.
Okhulumela i-SAIRR uBoitumelo Sethlatswe, uthe: "Izibalo lezi zikhomba ukuthi iziteleka zaseNingizimu Afrika zihlale zihamba nodlame."
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- SAPA


text:
ISilo sizokwenza umcimbi wokuqeda udlame
2012-11-06 12:03
Durban - ISilo samaBandla iNkosi Goodwill Zwelithini uhlele umcimbi wesintu wokuzama ukugwema udlame lwezombusazwe oluqhubeka KwaZulu-Natal, kusho umbiko weThe Times ngoLwesibili.
Lo mcimbi uzobandakanya ukugezwa kwabesilisa ukubakhipha amabhadi nokhondolo lodlame.
"ISilo sizoqala ngokuhlangana nomkhandlu wabaholi bendabuko ngoLwesine," kusho okhulumela uBhejane phuma esiqiwini iNkosana uMbonisi Zulu etshela leli phephandaba.
"Iminingwane ngokugezwa kwabesilisa izohlaluka emhlanganweni."
Kubalulekile ukuthi iSilo sihlangane nabaholi bendabuko, ngoba lo mcimbi uzobandakanya abantu abaqhamuka ezogodini zabo, esho.
Lo msebenzi, owaziwa ngokuthi "ukukhumelana umlotha" kulindeleke ukuthi wenzeke ngenyanga ezayo uma konke kuhambe kahle.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
UMerkel uthi uzomamukela ngezimhlophe uHollande
2012-05-07 14:51
Berlin - UShansela waseGermany u-Angela Merkel uthe uzomamukela ngezandla ezimhlophe lowo osanda kuqokwa njengomengameli eFrance uFrancois Hollande uma esevakashele ezweni lakhe emuva kokugcotshwa.
Uthi bavumelene ngesikhathi bekhuluma ocingweni ngeSonto "ngokusebenzisana" wanezezela ngokuthi: "Ukusebenzisana phakathi kweFrance neGermany kubaluleke kakhulu ukuze kuphumelele i-Europe."
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- Sapa - AP


text:
Kuvundululwe amathambo kaHess
2011-07-21 13:13
Berlin - Kuvundululwe izinsalela zamathambo kalowo owayeyiphini lika-Adolf Hitler, uRudolf Hess, ethuneni elisedolobheni iBavarain.
Izikhulu zamathuna aseWunsiedel zitshele iThe Associated Press ngoLwesine ukuthi la mathambo avundululwe ngoLwesithathu.
U-Andreas Fabel uthe la mathambo azoshiswa kuthi umlotha wawo usakazwe echibini elingadalulwanga.
UHess waboshwa ngo-1941 esendleleni eya ezingxoxweni zokuthula phakathi kweGermany neBrithani.
Wazilengisa eseneminyaka engu-93 ubudala esejele eliseSpandau.
– "Like" ikhasi lethu ku-Facebook uze ukwazi ukujoyina inkulumo ngolimi lakho.
– Landela IzindabaNews24 kuTwitter.
- Sapa - AP


text:
UMazibuko uthi i-DA inokuzethemba
2013-02-13 08:33
Johannesburg - Iqembu eliphikisayo iDemocratic Alliance ihlela ukubhincisela nganxanye i-ANC okhethweni luka-2014 ngokunqoba u-30% wamavoti, kusho umholi waleli qembu etshela i-AFP.
“Sizimisele ukuwina okungenani u-30%,” kusho uLindiwe
Mazibuko, nongumholi weDA ePhalamende, nothwelwe ngeqoma ngabaningi abathi ngelinye ilanga uyogcina ehola leli qembu.
“Ngisola ukuthi sizothola amavoti aphakathi kuka-25 no-30% uma izinto zisihambele kahle, kube ngu-20 kuya ku-25 uma sidonsa kanzima," esho, njengoba ephinde wavuma ukuthi impela i-ANC ingase iphume phambili.
Okhethweni luka-2009, i-DA yathola u-16% wamavoti, kwathi ngokhetho lwezindawo luka-2011 kwasala kancane iwole angu-25%.
Solokhu kwaphuma uhulumeni wobandlululo, i-ANC inqoba ngaphezu kuka-2/3 uma kunokhetho.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- AFP


text:
MHLENGI SHANGASE
KUNINGI abasebenzi bakahulumeni abazokuhlomula esivumelwaneni sokukhuphula amaholo ngaphandle kuka-7% okunyuswe ngawo amaholo nemali yoxhaso lwezezindlu.
Kusuka ngoJanuwari 1, ngonyaka ozayo abasebenzi abakhulelwe sebezothola izinsuku eziyisishagalombili zelivu i-pre natal etholwa ngabakhulelwe abazoyisebenzisa ukubonana nodokotela.
Le livu ayihlangene naleyo yezinyanga ezintathu umsebenzi ayithathayo uma esehleli ekhaya kodwa le uyithatha nje esabonana nodokotela bemhlola bethatha negazi.
UMnuz Allen Thompson, weNatu engaphansi kwezinyuyana i-Independent Labour Caucus, uthe le livu izosiza kakhulu ngoba ubuthola ukuthi abasebenzi kudingeka bathathe elivini yokugula uma kumele bayobonana nodokotela.
Uthe kuzoba lula ngoba umsebenzi uzokwazi ukuthi unezinsuku nje ezihleli azozithatha ukuyobonana nodokotela ngoba uthola ukuthi kwesinye isikhathi umbona kabili noma kathathu ngesonto.
Ngokwalesi sivumelwano umsebenzi angayisebenzisa yonke le livu kodwa kumele kube nobufakazi bokuthi ngempela ubeyobonana nodokotela.
“Akukhona kuphela lokhu abasebenzi abazohlomula ngakho njengoba nelivu eyisipesheli oyithatha ukuyolungisa izinto ekhaya isizoba yizinsuku ezinhlanu. Le livu ibiyizinsuku ezintathu kanti ingathathwa uma kuzalwe ingane, kushone ingane noma othandana naye noma uma begula,” usho kanje.
Enye yezinto ngukuthi abasebenzi abanesikhathi besebenza bazothola imihlomulo nezitifiketi ngeminyaka yabo asebeyisebenzile.
Abasebenzi abaneminyaka eyishumi besebenza bazokwandiselwa izinsuku zelivu zisuke kwezingu-26 ziye kwezingu-30 ngonyaka nesitifiketi.
Abaneminyaka engu-20 besebenza bazothola isitifiketi nokheshi ongu-R7 500, kuthi abaneminyaka engu-30 besebenza bathole izitifiketi no-R15 000, engu-40 u-R40 000 nesitifiketi.
Kuzonyuswa nemihlomulo yokusebenza ebusuku kanti nalabo abazithuthukisile kwezemfundo bazohlonyuliswa.
Nabasebenzi abathatha umhlalaphansi kuzosheshiswa uhlelo lokuthi bathole impesheni yabo ingakapheli inyanga beshiyile.
“Kwesinye isikhathi uthola ukuthi umsebenzi usethathe umhlalaphansi kuphele izinyanga kwesinye isikhathi unyaka engayitholi imali yakhe. Abanye baze badlelwe izimoto nemizi ngoba bengayitholi imali kanti manje ngokwesivumelwano bazokhokhelwa zingakapheli izinsuku ezingu-30,” usho kanje.
Isitatimende esikhishwe nguMnyango weziSebenzi zikahulumeni nokuPhatha, oholwa nguNksz Lindiwe Sisulu, sithe lesi sivumelwano eseminyaka emithathu.


text:
Kuboshwe ubaba ngokufa kwendodana
2012-12-11 14:32
Johannesburg - Sekuboshwe ubaba wengane yomfana etholakale ibulewe yalahlwa engqonyeni kadoti, eSoweto, eGoli.
Amaphoyisa akhiphe lo mbiko ngoLwesibili.
Umfanyana oneminyaka engu-11 ubudala, waseJabavu, wanyamalala isikhathi esiyisonto, kwathi ngoMgqibelo kwatholakala isidumbu sakhe emgqonyeni kadoti, kusho okhulumela amaphoyisa uWarrant Officer Kay Makhubela.
"NgoMsombuluko ngesikhathi kuqhutshwa uphenyo, kutholakale ubufakazi obuthile. Sekuvulwe icala lokubulala."
Kutholakale igazi ezimpahleni zikababa womfana ebezilahlwe emgqonyeni, la kutholakale khona isidumbu sengane.
Ingane ibiphulwe imilenze nomqala.
Umsolwa oneminyaka engu-47 ubudala uvalelwe esiteshini samaphoyisa eMoroka, kulindeleke avele ngaphambi kwenkantolo ngoLwesine.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
Lizoqondiswa izigwegwe ikhansela ngelokushaya
2012-07-23 12:04
Johannesburg - Ikhansela le-African National Congress KwaZulu-Natal elavuma icala lokushaya umuntu owayeligxeka, lizovela ngaphambi kwekomidi lokuqondiswa izigwegwe, kubika iSowetan.
Ubuholi esifundazweni bunikeze igatsha eliseMlazi amagunya okushushisa ikhansela laku-Ward 88, uNomzamo Mkhize.
Igatsha leli lizihlangulile ekuziphatheni kwekhansela, imibiko ithi sekukaningi kungena izinkonondo ngokuziphatha kukaMkhize.
Kuthiwa uMkhize wathusa abantu ngesikhathi eshaya uThabile Ngcobo, owabe esemhlanganweni womphakathi, owabe uvumelana ngokuthi uMkhize akhishwe esikhundleni.
UMkhize wawushiya phakathi umhlangano, lokoh kwathukuthelisa abagqugquzeli bomhlangano, okuyinhlangano Abahlali BaseMjondolo, abakhala ngokuthi uMkhize ubabukea phansi ngokushiya kwakhe umhlangano ungakapheli.
Ekuqaleni ikhansela labe liliphika icala.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).
- News24


text:
Masikhohlwe osekudlulile - Sangweni
2013-02-04 14:03
Johannesburg - USiyabonga Sangweni uthi iBafana Bafana kumele manje ikhohlwe ukulokhu izikhotha amanxeba ngokukhishwa kwayo ku-Africa Nations Cup kodwa iqale isebenzele ukufinyelela emidlalweni yeNdebe yoMhlaba ka-2014, kubika iKickOff.com.
IBafana iphume kulo mqhudelwano ngoMgqibelo ebusuku, ngemuva kokushaywa yiMali ngo 3-1 kuma-penalty.
USangweni, odlale kakhe kakhulu eqenjini leBafana kulo mqhudelwano, uthi manje bafuna ukuba izwe lakhele phezulu kwalesi sisekelo uma sekuqhubeka eyokuhlungelwa eyeNdebe yoMhlaba.
“Kudingeka sisebenze kanzima ukuze siye eBrazili ngo-2014 – sinomdlalo onzima esizowudlala e-Addis Ababa [Ethiopia] ngakho kuzomele sizilungiselele kahLe. Asithembe ukuthi sizokwenza kahle kweyokuhlungela eyomhlba,” ucashunwe ku-wesite ye-Orlando Pirates esho kanje.
U‘Ntsimbi’ uthe udumele ngokuhlulwa kuma-penalty, kodwa uchazekile yilokho akubonile kusukela emdlalweni wokuqala abawudlala ngokulingana neCape Verde.
“Akungabazeki ukuthi besifuna ukufinyelela kowamanqamu,” kuqhuba yena.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- News24


text:
Akube nokuthula ezimayini - Modise
2012-10-05 16:21
Johannesburg - UNdunankulu waseNorth West uThandi Modise usecele ukuthi kube nokuthula ezimayini, usho lokhu njengoba kuqhubeka izehlakalo zezimpi emayini i-Anglo American Platinum (Amplats), eRustenburg.
"Izingxoxo ngamaholo akumele ziphelezelwe wudlame. Kumele kube nokungelela okuphuthumayo, kuze kuzogwemeka isimo esingase sishube. Sinokwesaba, sisaba ukuthi kungase kuqubuke udlame futhi,” kusho uModise ngoLwesihlanu
"Kubi kakhulu lokhu okwenzeka eMarikana, kumele wonke umuntu azitshele ukuthi kumele kugwenywe. Angeke sikwazi ukubhekana nenye iMarikana,” kusho isitatimende sikaModise.
Ngolwesine, kudutshulwe kwabulawa umvukuzi wasemayini i-Amplats, umvukuzi lona ubeyingxenye yalabo abakade beqhinqe egqumeni eliseduze nemikhukhu yaseNkaneng, ePhotsaneng.
Balinganiselwa ku-300 abavukuzi abakhwele phezu kwegquma ngoLwesine.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).


text:
'Ifikiselana ngamahloni ekaDalai Lama'
2011-10-06 16:32
Cape Town - Indlela uhulumeni aluphathe ngayo udaba lwesicelo se-visa kaDalai Lama yenza sibabuke ngenye indlela labo abathintekayo, kusho iFW de Klerk Foundation ngoLwesine.
Isikhulu esiphezulu seFoundation Centre for Constitutional Rights, uDave Steward uthe owayengumengameli uFW de Klerk ngoSepthemba 16 wathi akanikezwe uDalai Lama i-visa ngoba iNingizimu Afrika iyizwe elivumela zonke izinkolo.
"I-FW de Klerk Foundation ikhathazekile ngezinkinga zokuhluleka ukumelana nesicelo sokunika uDalia Lama i-visa," esho.
UDalai Lama ungumholi ohlonishwayo emhlabeni, nowanqoba iNobel Peace Prize, kanti umelene nodlame.
Kusolwa ukuthi isinqumo sokungamniki i-visa yingoba elakuleli alifuni ukucasula uhulumeni waseChina, yize noma ohambeni lwakhe ubengeke abe nomhlangano nohulumeni wakuleli.
Bonke ohulumeni kungumsebenzi wabo ukulawula amazweni abo.
Uma isivakashi singafaka igcindezi kwezokuphepha -- uma sinokuxhumana nobugebengu noma uma singeke sikwazi ukuzinakekela -- uma kunjalo ungamnqabela-ke imvume yokungena lowo muntu, kuqhuba uSteward.
– "Like" ikhasi lethu ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter (@IzindabaNews24).
- SAPA


text:
Kushone 15 engozini yebhasi eChina
2011-12-13 08:49
Beijing –Kushone izingane zesikole ezingu-15 engozini yebhasi eyenzeke empumalanga kwaseChina ngoLwesibili, emuva kwengozi efanayo kuleliya lizwe ngenyanga edlule.
Kushone izingane ezingu-15, kwalimala eziyishagalombili, omunye wabo kakhulu, kusho okhulumela uhulumeni wesifundazwe saseJiangsu.
IXinhua News Agency ithe ngoLwesibili lebhasi ibiphethe abafundi abangu-29, futhi ibikwazi ukugibelisa abantu abangu-52.
– "Like" ikhasi lethu ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter (@IzindabaNews24).
- Sapa - AP


text:
Kushone abasebenzi eChina
2013-01-02 11:00
Beijing - Iziphathimandla zaseChina zithi kushone abasebenzi abahlanu kwalimala abangu-18 eShanghai endaweni yokwakha.
Abengamele ezokuphepha kwabasebenzi eShanghai, iShanghai's Work Safety Administration bathe kuwe ukhonkolo esifundeni sasePudong ngezithuba zabo-21:00, ngosuku olwandulela unyaka omusha.
Abezindaba baseChina bathi kusaphenywa ngembangela yokuwa kukakhonkolo.
Ukuphepha ezindaweni zokwakha kusayinselelo kakhulu eChina, njengoba imithetho ngokujwayelekile ishaywa indiva nje.
– Landela Izindaba News24 kuTwitter
(@IzindabaNews24).


text:
Uvelile usomatekisi ngelokubulala owe-IFP
2013-01-16 14:04
Durban - Uvele kafushane eNkantolo yesiFunda eThekwini umnikazi wamatekisi nosolwa ngokuthumba abulale ikhansela leNkatha Freedom Party uThemba Xulu ngoLwesithathu.
Leli cala likaSanele Zondi, 34, lihlehliselwe uFebhuwari 14 ukunikeza isikhathi sokuthi kuqhutshwe uphenyo.
UXulu wathunjwa emzini wakhe esigcemeni sakwa-A KwaMashu ngo-Okthoba, ngamadoda ayisihlanu ayezenza amaphoyisa.
Isidumbu sakhe satholakala eTafuleni ngaseThekwini enamahlandla okudutshulwa.
UXulu watholwa ngabantu ababeyobheka amakhowe.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Iyabhubhisa imvula eKZN
2012-12-11 10:31
Durban - Izingane ezintathu zishonile ngesikhathi kuwa imikhukhu iwela kuzo, njengoba uqhubeka izimvula ezinamandla eThekwini, kusho amaphoyisa kaMasipala waseThekwini ngoLwesibili.
Okhulumela amaphoyisa u-Eugene Msomi uthi inhlekelele lena yenzeke emikhukhiwni yaseBayview, eChatsworth naseClairmont, ngoMsombuluko ebusuku.
Izingane ezimbili zishone eBayview, eyodwa eClairmont.
Kwesinye isehlakalo izingane eziyisithupha nomuntu omdala oyedwa, badukile ngemuva kokuvaleleka eMzinto River, ngaseThekwini, kusho iNational Sea Rescue Institute (NSRI) ngoLwesibili.
NgoMsombuluko ebusuku, ithimba laseThekwini leNSRI licelwe ukuba lisize ngemuva kwezimvula ezinamandla kule ndawo ezigcwalise imifula, kusho isikhulumi uCraig Lambinon esitatimendeni.
"Ngenxa yezikhulula ezigcwalise umfula laba abayisikhombisa abatholakalanga…”
Uthe amaphoyisa nethimba labatakuli liqhubekile nokuthungatha laba ngoLwesibili ekuseni, abanye abantu abathathu batakulwe eFafa Club Marina Resort, eningizimi noMzinto.
Amaphoyisa aphinde ahlenga abanye abantu abathathu endaweni yaKwaMashu, eThekwini, kusho uLambinon.
– Landela Izindaba News24 kuTwitter
(@IzindabaNews24).


text:
Kushone ingane engozini yomgwaqo
2013-01-03 07:46
Johannesburg - Umfanyana oneminyaka emibili ubudala ushonile kwalima abanye abantu abane, abahlanganisa nezingane ezimbili.
Lokhu kwenzeke ngesikhathi kwehla ingozi yomgwaqo, imoto ishayisa isihlahla ngaseReitz, eFree State, kusho abahambisa usizo oluphuthumayo.
Ingane ishonele endaweni yesehlakalo emgwaqeni ongu-R26, kusho okhulumela abakwaNetcare 911 uSanti Steinmann.
"Owesifazane obandakanyeke engozini ulimale kambi kwathi abanye bathola ukulimala okungatheni."
Abalimele banyangwe endaweni yesehlakalo ngaphambi kokuthi bathuthelwe esibhedlela.
– Landela IzindabaNews24 kuTwitter (@IzindabaNews24).


text:
EZEZIMOTO
Uhlobo lwezimoto olubizwa ngama-Crossover lungenisile embonini yezimoto okungangokuba akekho ofuna ukusala ngaphandle kuzo.
Unyaka ophezulu sesingene kuwo saze sagamanxa kodwa uma siwubhekisisa kahle kubonakala kuzoba unyaka wama “bhasi” embonini yezimoto.
Ungayifanisa neqembu lebhola osekuphele iminyaka lidlala esigabeni esikhulu kodwa elingenaso nesisodwa isicoco.
Angiyena umuntu othanda kakhulu izimoto ezakhiwe ngendlela yokuthi omunye umuntu asheshe asonge ukuthi ngezabantu bohlobo ...
Inkampani yezimoto yaseJalimane iMercedes-Benz isimemezele ukuthi izokwethula kuleli izimoto ezintsha eziyisikhombisa nonyaka.


text:
Uvelile owaqamba amanga ngokudunwa
2012-12-04 10:05
Johannesburg - Uchwepheshe wezamakhompyutha waseThekwini, owaqamba amanga wathi udunwe imoto wase ethunjwa izinsuku ezintathu, uvele kafushane ngaphambi kweNkantolo yeMantshi yasePinetown ngoMsombuluko.
ULeon van Rensburg, 52, watatazelisa umndeni wakhe namaphoyisa ngesikhathi ethumelele indodakazi yakhe umlayezo ethi ucela usizo uthunjiwe.
Lona waphinde wafonela umndeni wakhe ngemuva kwezinzuku ezimbii, kusho umbiko wephephandaba iBeeld.
Umsolwa wavela ngaphambi kwenkantolo ngo-Okthoba, ubhekene necala lokuphazamisa ukusebenza komthetho, wabanjwa eKapa, ngemuva kokuthi engeniswe esibhedlela.
Icala lihlehliselwe umhlaka-13 kuyona le nyanga.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- SAPA


text:
Ziyanconcoza izingane ngokubulawa kwegongo
2012-11-22 10:07
Johannesburg - Abafundi esikoleni samabanga aphakeme iPhineas Xulu Secondary bathi babonga bayanconcoza bathi bakhululeke phakathi njengoba kubulawe umfundi obesolwa ngokuba yibhoklolo.
Umfundi oneminyaka engu-18 ubudala uboshiwe mayelana necala lokudubula abulale uNkululeko Ndlovu, lona wadutshulelwa egumbini lokufundela, kusho iphephandaba iThe Star.
Umfundi uboshiwe kuthiwa usebenzise isibhamu sikamama wakhe oyiphoyisa.
Umama womfundi oboshiwe utshele izindaba ze-Eyewitness News wathi indodana yakhe ingumuntu ophansi, uthi ubengakaze ezwe ngosizi lokugcwanekwa ebibhekene nalo esikoleni.
Umama uthi ukhathazekile ngekusasa le ndodana yakhe.
“Ngiphatheke kabi ngoba lokhu kwenzeke kumntanami”.
Abafundi bona bathi bakhululeke phakathi ngokufa kukaNdlovu, othathwa njengebhoklolo.
“Besingakwazi nokuya ezindlwini zangasese ngoba simesaba. Ngelinye ilanga ngisendlini yangasese wangena wangidonsa ngesitho sami sangasese wangiphuca imali. Abangani bakhe babemile bebukela bengihleka," kusho omunye wabafundi.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).
- News24


text:
Usenenye ingane uJudith Sephuma
2012-10-08 12:03
Johannesburg - Injabulo igcwele iyakapaka emndenini wakwaMhlambi, phela umama womuzi nongumzwilili uJuduth Sephuma, usephinde walamanisa.
USephuma nomyeni wakhe uSiphiwe Mhlambi babusiswe ngengane yabo yesithupha, emavikini ambalwa edlule, kubika iphephabhuku iDrum.
"Umama unengane encane, ingeyesithupha, iphile saka," kusho ilungu lomndeni litshela abezindaba.
Umzwilili lona akaze ayithi vu eyokukhulelwa kwakhe, kwaze kwaba yizinyanga eziyisishiyagalombili, imeneja yakhe uBusi Thabethe uveze ukuthi lezi zithandani zijabule kakhulu.
UThabethe uthe umndeni awukathandi ukuvezela abezindaba ingane yabo.
Ingane lena ayidalulwanga ukuthi ingumfana noma iyintombazane, umndeni unqabile negama layo.
- Thola lolu daba luphelele kuDrum
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter


text:
Kubulawe 11 eKenya
2012-09-07 11:13
Mombasa – Abantu abebehlomile bathungele ngomlilo izindlu babulala abantu abaningi esifundeni saseKenya esisogwini odlameni olusha oluhambisana nombango wamanzi kanye nomhlaba, kusho isikhulu sikahulumeni kanye nesakhamuzi.
"Ukuhlasela kwenzeke ebusuku ngoLwesine. Sizwe ukuqhuma kwesibhamu nokuhayiza kwabantu, kwalandela ngentuthu,” kusho uJillo Dabacha, onguSihlalo wenhlangano eqapha udweshu emphakathini.
"Kubulawe abantu abangu-11,” usho kanje.
Isikhulu sikahulumeni wenzawo sikuqinisekisile lokhu kuhlasela saphinde sathi “kubulawe abantu abaningi”.
Ngenyanga edlule abahlaseli ababehlome ngezimbazo nemikhonto babulala abantu abangaphezulu kuka-50 kuyona le ndawo.
- Landela
IzindabaNews24 kuTwitter
- Reuters


text:
UPutin uhalalisele u-Obama
2012-11-14 07:24
Moscow - UMengameli waseRussia uVladimir Putin ukhulume nomlingani wakhe waseMelika uBarack Obama ocingweni emhalalisela ngokunqoba ihlandla lesibili okhethweni lobumengameli.
UPutin ufisele u-Obama okuhle kodwa "ekwakheni ithimba elisha" labaholi.
Baphinde bakhuluma nangokuthi bazibophezele ekuqiniseni amaxhama ezokuxhumana nokusebenzisana kula mazwe womabili, kusho isitatimende.
UPutin uphinde waphakamisa ukuthi u-Obama kumele avakashele eRussia.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- Reuters


text:
Kudingidwa imigomo eMangaung
2012-12-18 12:01
Bloemfontein - Izihambeli zenkomfa ye-ANC kazwelonke zichithe usuku lwangoLwesibili ekuseni zidingida ngemigomo e-University of the Free State.
Kuyaqhubeka nokubalwa kwamavoti abezikhundla eziyisithupha eziphezulu. Imiphumela kulindeleke ukuba imenyezelwe ngoLwesibili ntambama.
Izihambeli ezingeyona ingxenye yabadingida imigomo bezihleli kwelinye itende, kuthi labo abakwazile ukuthola izitulo zokuhlala, bahlala ndawonye bekhuluma ngabakulindele okhethweni.
Abanye bebezwakala bekhala ngokushisa kwelanga kanye nendlela ende okudingeka bayihambe ngezinyawo beya la kudingidelwa khona izingxoxo.
Entendeni elikhulu bekuneveni yakwa-Standard Bank ene-ATM, amathayi ayo angemuva eboshiwe, kwenzelwa ukuba abantu bangakwazi ukuyigudluza.
Ukuphakanyiswa kwamagama amalungu angu-80 ekomidi eliphezulu leqembu kulindeleke ukuba kumenyezelwe ngoLwesibili ebusuku.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
UPope useqalile ukuzila
2013-02-18 12:02
Vatican City - UPope Benedict XVI uqale ukuzila okuzodonsa isonto lonke engabonakali esidlangalaleni ngoMsombuluko ngaphambi kokubeka phansi izintambo.
UPope uzohlala eVatican nabanye asondelene nabo ngaphambi kwenkanthi yokuzila engaphambi kwePhasika, kanti uzothatha ikhefu elincane zonke izinsuku ukuhlangana noNobhala wakhe uGeorg Gaenswein ukudingida izindaba zebandla eziphuthumayo.
Uzobe ekhuleka neRoman Curia -- nokungafaniswa nohulumeni weBnadla lamaKhatholika -- esithe.
Lowo owengamele ezamasiko eVatican, uCardinal Gianfranco
Ravasi -- nothwelwe ngeqoma ekubeni nguPapa olandelayo -- nguye oqokelwe ekutheni ahole izinkonzo zalesi sikhathi kuleli sonto.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- Sapa - AFP


text:
Kwande umkipito kunomshado - Ucwaningo
2013-02-06 14:04
Johannesburg - Ukuguquguquka kwezimpilo kubantu baseNingizimu Afrika kunesandla ekungagananini kwabantu bakuleli, kusho abakwaSA
Institute of Race Relations, ngoLwesithathu.
Phakathi kuka-2003 no-2010, bayidlanzana abantu ababhaliswe ngokusemthethweni ukuthi bashadile, izibalo zehla ngamaphasenti ayisishiyagalombili unyaka nonyaka, kusho umcwaningi uThuthukani Ndebele.
Kusetshenziswa izibalo zakwaStats SA, kuvele ukuthi baningi abashade imishado yesintu kunalaba abashada imishado yesilungu.
"Imishado yesintu-Customary yehle ngo-42% isuka ku-17 283 eyabhaliswa ngo-2003, yaya ku-9 996 ngo-2010. Imishado emhlophe yona-Civil, yehle ngamaphesenti amane, isuka ku-178 689 yaya yafinyelela ku-170 826."
Ukushintshwa kwezimpilo zabantu abansundu, ezifana nokufuna ukushada uma abantu sebekhulile kanye nokukipita, nakho kunomthelela ekwehleni kwezibalo zabantu abashadile.
"Akusikho ukuthi abantu abashadi, kuphela nje kwande kakhulu ukukipita ezindaweni ezisemadolobheni," kusho uNdebele.
UNdebele uqhube wathi izingane ezikhuliswa ngabantu abashadile azikho semathubeni amaningi okuthi zibe ngabazali zisencane, zibe wuhlupho futhi zingasiqedi isikole.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- SAPA


text:
Sekuyathembisa ngoBenni
2012-11-06 10:00
Johannesburg - Umgadli we-Orlando Pirates uBenni McCarthy ufake igoli ngesikhathi ezakhe zidlala owobungani ne-University of Pretoria ngoMgqibelo nokubonakala kunikeza ithemba ngesimo sakhe, kubika iSoccer Laduma.
Lo mdlali ubengasabonakali enkundleni kulandela ukulimala kwakhe ngesikhathi iBafana Bafana ibhekene neBrazil, kodwa manje kubukeka sengathi usekulungele ukuqokelwa esikwatini sePirates ngaphansi komqeqeshi uRoger de Sa.
Lo mdlali osahamba phambili ngamagoli awafaka kuBafana Bafana kusalindeleke ukuba adlale ngaphansi kwesandla sikaDe Sa, kanti kulindeleke abonakale uma ezakhe sezibhekene neMamelodi Sundowns kuleli sonto.
UMcCarthy
udlale ibhola elincomekayo ngesizini eyedlule.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- News24


text:
Owesilisa ubulawe yisitimela e-E Cape
2012-12-20 12:42
Johannemsbdurg - Kushone indoda ngemuva kokushayiswa yisitimela ku-Algoa Road e-Uitenhage, kusho amaphoyisa ase-Eastern Cape ngoLwesine.
ULieutenant Colonel Priscilla Naidu uthe umshayeli wesitimela uzamile ukumisa isitimela ngesikhathi ebona umuntu elele kujantshi.
"Umshayeli ufake amabhuleki kodwa isitimela sangakwazi ukuma ngokushesha, sibe sesishayisa le ndoda yafa ujuqu," kusho uNaidu.
Uthe kunemibiko yokuthi uMzwandile Dandashe, 44, ubenesifo sokuwa.
Kuvulwe icala lokubulala ngokungenhloso.
- Landela
IzindabaNews24 kuTwitter
- SAPA


text:
Bajabule beqeda ukubhala eKZN
2012-11-27 16:35
Durban - Abafundi bakamatikuletsheni baKwaZulu-Natal angeke basizwe nakancane isikhathi abazosihlala belinde imiphumela yabo, njengoba ithe chithi saka imicibhi ehlelelwe abafundi.
Abezindaba zeNewswatch bathi abaseMhlanga Urban Improvement Precinct bathi kunemali engu-R7.5-million ebekelewe ubumnandi obuzobanjelwa ezindaweni ezihlanganisa uMhlanga neBallito.
Imizimbi izoqhubeka kuze kube yiviki lokuqala lonyaka ozayo, kulindeleke le micimbi iphinde ikhulise umnotho wesifundazwe ngo-R80-million.
Omunye wabahleli bemicimbi uBrian Wright uthe balindlele okungenani abafundi bakamatikulesheni abangu-6 000 ngosuku, kuyona yonke imicimbi.
Kuthiwa zizoqina kakhulu ezokuphepha.
"Indaba yezidakamizwa nokungaziphathi kahle kwabantu angeke neze yenzeke. Ezokuphepha zizoqina kakhulu," kusho uWright.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
EZOKUNGCEBELEKA
Isilomo somculo we-Jazz kulelisikhwele sadilika kwinhlangano yokusakaza i-SABC ngokudlalwa kancane komculo wakuleli uma ...
Kusuke isidididi emcimbini Amantshontsho kaMaskandi kufumbeka phansi indodana kaMengameli Jacob Zuma, uKhulubuse Zuma.
Kusolwa ukuthi umlingisi weGenerations: The Legacy uRapulana Seiphemo wayedunwa imoto ngesikhathi eba sengozini ngeSonto eledlule.
“Ngiyakuthanda ukuqabula amantombazane kodwa angithandani nawo!” Lawa ngamazwi ashiwo uNomuzi Mabena
Kuvele ukuthi sehlukene nomdlalo Uzalo isikhulu esethulwa njengomunye wabasunguli balo mdlalo esiphinde sibe umsunguli woMuvhango.


text:
IFedusa income uRadebe
2013-02-25 12:05
Johannesburg - Inyunyana iFederation of Unions of SA (Fedusa) isincome uNgqongqoshe woMnyango wezobuLungiswa uJeff
Radebe, oveze ukuthi zizothelwa ngehlazo zibekwe obala zonke izikhulu zikahulumeni ezitholakale namacala enkohlakalo.
"IFedusa ibikade ihlala njalo izwakalisa ukukhathazeka ngabasebenzi bakahulumeni abanenkohlakalo... yibo ekumele babe yisibonelo ekuziphatheni. IFedusa iyamncoma kakhulu ungqongqoshe ngokuthatha leli gxathu," kusho isitatimende.
NgeSonto, uRadebe ukhulume wathi zizobekwa obala izikhulu ezitholakale zinamacala enkohlakalo, wathi amagama azo azoshicilelwa emaphephandabeni.
"Lokhu kuzokwenziwa kuze kuzohlala obala laba abangamazambane abolile."
Ungqongqoshe uthi izikhulu kumanje ziphezu kwezinhlelo zokusebenzisana nabezindaba abahlanganisa imisakazo, umabonakude kanye namaphephandaba, kuze kuzodalulwa izigilamkhuba.
"Sifuna ukuqinisekisa ukuthi umphakathi uyazi ukuthi kuqhubekani, kukaningi uma kukhulunnywa ngenkohlakalo kukhishwa izibalo kuphela, kulokhu kuzokuba khona namagama," kusho ungqongqoshe.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- SAPA


text:
Kusinda kuyehlela kwabampofu kuleli - Cosatu
2012-04-02 12:04
Johannesburg - Lizogadla kuzwele kwabadla imbuya ngothi njengoba kuzonyuka amanani kaphethiloli nogesi kule nyanga, kusho umfelandawwonye wezinyunyana zabasebenzi, iCosatu ngoMsombuluko.
"Njengokulindelekile kuzohlupheka labo vele asebehaqwe yindlala, nabavotela i-ANC minyaka yonke, kodwa futhi bazothwala leli joka," kusho okhulumela iCongress of SA Trade
Unions uPatrick Craven.
Uthe abantu kumanje bayahluleka ukukhokhela ugesi, njengoba uhlale unqanyulwa.
"Yize yenyukile imizamo yengqalasizinda kagesi, u-25% wemizi awukabi nawo ugesi."
Ugesi kulindeleke ukuthi ukhuphuke ngo-16%, kuthi uphethiloli unyuke ngo-71 cents eGauteng.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Sandile Maphumulo Familly History
Contents
Izithakazelo zakwaMaphumulo
Maphumulo,
Mashimane!
Zulu,
Mashiyane,
Zikode
Zukuzela wen' owehla ngomzungulu wasala wabola.
Mina ngidabuka endaweni yakwaThoyane esigodini saseNtukwini kwaHwayi, eHlanzeni. Ubaba ongizalayo nguSthembile wakwa Maphumulo, umama wami nguMakhosi Njapha oshadele kaMaphumulo.
Umkhulu wami ozala ubaba nguDoshi Maphumulo (Jazi lemfene). Umkhulu wami wayenesithembu, okhulu bami kwakungu MaSibisi kanye no MaMbutho. Umkhulu wami wayezalwa nguSindile (Nomabhayi wezintombi). Ukhulu wendoda waye namakhosikazi amabili, kwakungu KaMangazi (Mabhushula) beno MaKhomo (Masilwane).
Ukhokho wami ngu Mlenze, unkosikazi wakhe kwakungu MaMfenya, yena ukhokho wayengenaso isithembu kanti futhi waye ngenazo izidlaliso waye nezibongelo kuphela. Wayethakazelwa kanje
Usitho senkukhu
Usbumbu uyanika owanikela ngobhatata kaQumbu,
Usgubhu manzozwane,
Nkabi zegeja.
Ukhokho wokhokho kwakungu Gxathu owagxathula abanye ogxathu. Unkosikazi wakhe kwaku ngu MaShazi intokazi yakwa Ndoshi.
Umndeni wakuboka Mama kwaNjapha
Kubo kamama wami uMakhosi Njapha, yena wazalelwa endaweni yase Adams Mission ezalwa ngu Gladness Volontiya Njapha, okungukhulu wami. UGladness wazalwa ngu Obed L Njapha beno Mina Basolani Mqadi. U Obed yena ezalwa nguMabhakabhu endaweni yase Mbumbulu enkosini yakwa Makhanya. Izithakazelo zakwa Njapha zithi,
Njapha!
Sodubo!
Vabaza kamavela
Wena wako Mthunduluka kaNobanda
Abehla ngesisulu behl' osuthu.
Manje ngokokuhla sihlala eFolweni nomama nobaba, abafowethu ababili kanye nodadewethu oyedwa. Mina ngazalelwa eNtukwini sasuka lapho sengineminyaka eyisihlanu. Sahlala e Adams lapho sasihlala khona nomndeni wasekhaya, leyo ndawo sasiyitholelwe ngumama. Ngesikhathi sihlala e Adams kwakusa yimina ngedwa ingane ngalandelwa nguThembeka udadewethu. Sasuka e Adams saya kohlala eSouth Gate ngo 2000 lapho sasihlala emqashweni. Umama waphelelwa ngumsebenzi kwasebenza ubaba kuphela kwacaca ukuthi kufanele sithole enye indawo ngoba imali yokukhokha yayisincane.
Sasuka eSouth Gate lapho esasiqashe khona sahlala endaweni yaseFolweni lapho sisahlala khona emzini owawakhiwe ngubaba ewakhela umama. Sabuyela eFolweni ngo 2005. Sihlala nomama, ubaba, udadewethu uThembeka owazalwa ngo 1998, bese kuba uZotha olama uThembeka owazalwa ngo 2000, uZotha yena alanywe nguNqubeko, yena wazalwa ngo 2007.
Thina ekhaya siwumndeni omkhulu uma sengibala obaba bonke basekhaya kwaMaphumulo. Wonke amakhehla nezalukazi sebashona. Umuzi wasekhaya kaMashimane uphethwe obaba bami kuphela. Into eyenza ukuthi ekhaya kube umuzi omkhulu yingoba amakhehla akithi kwaMashimane amaningi ayenesithembu.
English Summary
Maphumulo Family
We are originally from Ntukwini. My father's name is S'thembile Maphumulo and my mother's name is Makhosi Njapha. My grandfather is Doshi Maphumulo. He was a polygamist his wives were MaSibisi and KaMaMbutho. My grandfather's father was Sindile and he was also a polygamists. His wives were KaMangazi and MaKhomo. My great great grandfather was Mlenze and his wife was MaMfenya. My great great great grandfather was Gxathu and his wife was MaShazi.
Njapha Family
My mother was born at Adams Mission. My grandmother's name was Gladness Volontiya Njapha and her father was Obed L Njapha her mother was Mina Basolani Mqadi. Obed's father was Mabhakabhu and lived in Mbumbulu. Now we live at Folweni with my father, my mother, two brothers and one sister. I was born at Ntukwini but when I was five years old we moved to Adams from Adams we moved to South Gate but because of financial problems my family had to move back to Folweni. We are a big family because most of my grandfathers were polygamists.


text:
Basenkantolo abomkhonyovu wama-ATM
2013-01-15 10:04
Durban - Kulindeleke ukuthi bavele eNkantolo yeMantshi yaseMgungundlovu abasolwa abayishumi abathinteka ngohide lwezigameko zokuqhunyiswa kwama-ATM kuleli, kubalwa naKwaZulu-Natal, kubika iNewswatch.
Uphiko loKlebe lubophe la madoda ngempelasonto ehamba ngetekisi esuka eGauteng.
Kukholakala ukuthi abasolwa, nabahlala ehostela eliseGoli, badabuka eKZN.
Lezi zigilamkhuba zibe seziholela lolu phiko emzini oseManguze.
Okhulumela oKlebe uPaul Ramaloko uthi bathole izibhamu ezine, okubalwa ne-AK47, kulo muzi kanjalo neziqhumane nemoto.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- News24


text:
Zingase ziphume sezinemali iziboshwa ejele
2012-11-20 12:06
Johannesburg - Isiboshwa esiziphethe kahle kungenzeka sithi sidedelwa ejele sibe sesifumbethe isamba esilinganisela ku-R20 000, njengamali ezosisiza siqale kabusha impilo, ngaphandle kokwephula umthetho.
Lokhu kungenzeka kuphela uma isiboshwa sizovuma ukuhlumeliswa isimilo siphinde sibe nenhlanhla yokuqashwa sisebenze imisebenzi yangaphakathi ezinhlelweni zoMnyango wezamaJele, kusho uNgqongqoshe woMnyango uSbu Ndebele, ekhuluma nabezindaba zeSowetan.
UNdebele usho kanjena ekhuluma eBoksburg, kuhlangene izinhlaka ezehlukene kudingidwa ngengwadla yokugcwala kwamajele, ezinye izindlela zokugweba izephula mthetho kanjalo nezinye izinto ezithinta izigwebo emazweni ase-Afrika.
Izinhlelo zamabhizinisi ekuzosebenza kuwo iziboshwa ziwuhlelo oluvele seluyaqhubeka.
Iziboshwa zisiza ezinhlelweni ezithinta ezolimo kanye nokwakhiwa kwefenisha esetshenziswa emiNyangweni kahulumeni, enye ithengiselwe umphakathi.
UNdebele uthi iziboshwa zizohola ngemisebenzi eziyenzayo kodwa imali ziyoze ziyithole uma sezidedelwa.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).
- News24


text:
Azoqhubeka ehle amandla erandi - Usomnotho
2012-11-22 14:01
Johannesburg - Kulindelee ukuba irandi liphinde lehle njengoba kubhekwe emaholidini kaDisemba, kanti lokhu kungase kuqhubeke kuze kube unyaka ozayo, kusho usomnotho ngoLwesine.
Irandi liphelelwe amandla kuleli sonto ngendlela engakaze ibonakale eminyakeni emine, kumanje lilingana no- R9 uma liqhathaniswa nedola laseMelika.
Inhloko yezomnotho kwa-Standard Bank uGoolam Ballim, uthe irandi lingase lintenge kakhulu njengoba kubhekwe ngasekupheleni konyaka kuze kube unyaka ozayo.
Uphinde wathi ukwehla kwamandla erandi kungase kudale ukwenyula kwamanani ezinto.
"Lokhu kusho ukuthi kuzoba nokwenyuka kwamanani kagesi, intela, kanye nezinye izinto eziyizidingo," kusho uBallim.
UBallim uthe lesi simo singaholela kube nobubha njengoba abadla imbuya ngothi kuyibona abazoshayeka kakhulu.
"Lokhu kukhombisa ukuthi kungenzeka ukuba iNingizimu Afrika iyehluleka ukumelana nezomnotho emphakathini," kusho uBallim.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
Angiyidingi imali eningi - Umengameli
2012-12-10 16:46
Montevideo - UMengameli wase-Uruguay uJose' Mujica ubizwa ngomengameli ohlwempu ukwedlula bonke abanye emhlabeni, umengameli lona unikela u-90% womholo wakhe, anikelele abahlwempu.
UMujaca, 77, akaphili impilo ewubukhazikhazi, uhamba ngemoto eyiVW Beetle, ka-1987 futhi unetafula elithengisa izimbali emakethe.
Yena nonkosikazi wakhe uLucia Topolansky namanje basahlala epulazini labo ababehlala kulo, ngaphambi kokuthi aqokelwe esikhundleni ngo-2010.
Umengameli uthatha imali yakhe anikelele ngayo izinhlangano ezahlukene zabantu abahlwempu, nosomabhizinisi abasathuthuka.
Ngenyanga umengameli uhola u-R112 500, kodwa ugoduka kuphela no-R11 250.
"Ngiphila kahle ngale mali engigoduka nayo, baningi abantu abaphila ngokungaphansi kwalokhu mina engizicozulela kona."
"Angizizwa ngihlupheka. Uma ungenayo impahla eningi, asikho isidingo sokuthi usebenze kanzima ulokhu uzama ukuyinakekela," kusho umengameli.
Ngonyaka uMujica ugoduka no-R135 000.
UMengameli wakuleli laseNingizimu Afrika uJacob Zuma, ugoduka no-R2.6 million.
UNdunankulu waseBrithani uDavid Cameron, ugoduka no-R1.8 million.
UMengameli waseMelika uBarack Obama, ugoduka no-R3.3 million.
UNdunankulu waseKenya uRaila Odinga, ugoduka no-R3.5 million.
- Thola lolu daba luphelele kuDrum
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
AmaZulu
Isiqikili
Amakhosi akwaZulu[hlela | edit source]
- Mnguni
- Nkosinkulu
- Mdlani
- Luzumana
- Malandela kaLuzumana
- Ntombhela kaMalandela
- Zulu kaNtombhela 1709.
- Gumede kaZulu
- Phunga kaGumede
- Mageba kaGumede (1745)
- Ndaba kaMageba (1763)
- Jama kaNdaba (1781)
- Senzangakhona kaJama (1762-1816)
- Shaka kaSenzangakhona (1787-1828)
- Dingane kaSenzangakhona (1795-1840)
- Mpande kaSenzangakhona (1798-1872)
- Cetshwayo kaMpande (1826 - 1884)
- Dinizulu kaCetshwayo (1868-1913)
- Solomon kaDinizulu (1891-1933)
- Cyprian Bhekuzulu kaSolomon (4.8. 1924-17.9. 1968)
- Goodwill Zwelethini kaBhekuzulu (*14.7. 1948)
AmaZulu yibona abantu abaningi kakhulu lapha eNingizimu, abeqhawe baningi nje, ingenxa yomlando wesizwe sakwaZulu omude futhi ojulile. AmaZulu angamaNguni futhi ohlobene kakhulu namaSwati, AmaXhosa kanye namaNdebele. AmaZulu aytholakala eMozambique, eMalawi, eAngola, eZimbabwe, naseTanzania. AmaZulu akhula kakhulu ngenkathi kubusa inkosi uShaka kaSenzangakhona, okunguyena owahlanganisa izinhlanga ezahlukene ukuze kube isizwe esisodwa.amagama esiZulu aseze angena nasolwini lwesingisi futhi uZulu udume umhlaba wonke. AmaZulu yibona abantu abadume kakhulu eAfrika ngenxa yeqhaza amakhosi namaqhawe akwaZulu alidlala ngenkathi belwa nabelumbi belwela umhlaba wabo. uZulu wanqoba amaNgisi kabili ezimpini ezahlukene, into ebingakaze yenzeke, kwazise phela isibhamu sasi ngakaxwe sihlulwe umkhonto nesihlangu. AmaZulu aqhamuka phesheya neAflika phecelezi North Africa, lapho aye yingxenye yesizwe samaNguni, okwakuyibona abantu baseGibhithe bebalekela isomiso sogwadule iSahara. Lapha eNingizimu badibana namaKhoi-San, okuyibona abantu bakuleli bokuqala. IsiZulu sikhulunywa yiningi labantu baseSouth Africa. Sitholakala eMndenini wezilimi obizwa ngokuthi amaBantu Languages.
Igalari[hlela | edit source]
okunye okuthinta loku[hlela | edit source]
Imithombo[hlela | edit source]
- ↑ 1.0 1.1 1.2 1.3 1.4 International Marketing Council of South Africa (9 July 2003). "South Africa grows to 44.8 izigidi". southafrica.info. http://www.southafrica.info/ess_info/sa_glance/demographics/census-main.htm. Retrieved 4 March 2005.
Imithombo yangaphandle[hlela | edit source]
- History section of the official page for the Zululand region, Zululand.kzn.org
- People of Africa, Zulu marriage explained, africanholocaust.net
- Izithakazelo, wakahina.co.za


text:
UKlate akanavalo ngeBafana
2013-02-01 14:02
Johannesburg - Umdlali we-Orlando Pirates uDaine Klate utshele iKickOff.com ukuthi nakanjani iBafana Bafana izoyinqoba iMali uma la mazwe esegadulisana kuma-quarterfinals owe-Africa Cup of Nations ngoMgqibelo eThekwni.
UKlate, nongabanga yingxenye yesikwati esigijima kule midlalo, uthe ubone izimpawu ezigqugquzelayo ngokudlala kweBafana.
"Ngicabanga ukuthi iqembu lidlala ngokukhulu ukuzinikela kamuva… bakhipha izikhwepha, nokuyinto enhle," esho.
"Uma singadlala ngokufanayo zonke izikhathi, ngicabanga ukuthi wonke umuntu uzojabula. Wonke umuntu osesikwatini ufakwe ngenhloso ngakho kumele sibeseke.
"Sengike ngayibona iMali uma idlala kanti ayilona iqatha elingabinda iBafana."
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- News24


text:
Uzofela ejele obedlwengula indodakazi
2012-10-23 12:29
Durban - Iyoze ifele ejele indoda elahlwe yicala lokudlwengula indodakazi yayo iminyaka emihlanu iphindelela, iNkantolo yesiFunda eMlazi igwebe lo baba udilikajele, kusho amaphoyisa esifundazweni eKwaZulu-Natal.
Ngokusho kukaCaptain Thulani Zwane, ubaba oneminyaka engu-48 ubudala, waqala ukudlwengula indodakazi yakhe ngonyaka ka-2006.
"Wayedlwengula indodakazi ekhaya labo, bese eyesebisa ngokuyibulala uma ike yatshela umuntu," kusho uZwane.
Indoda yaboshwa ngenyanga kaNovemba ngemuva kokuthi ingane ibikele udadewabo ngokudlwengulwa kwayo.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).


text:
Uzobuyela esimweni umnotho - Morsi
2012-12-31 14:28
Cairo - Umengameli waseGibhithe uMohammed Morsi uthi unamathemba okuthi umnotho wezwe lakhe uzosimama eiznsukwini ezizayo, njengoba kuqalwe uhlelo olusha oluzobhekana ngqo nezomnotho othanda ukufadalala.
Ngenyanga eyedlule iGibhithe igubuzelwe yizibhelu ezihlangene nezombusazwe, lokhu kuholele ekwehleni kakhulu kwamandla edola.
"Umnotho uzobuyela esimweni esejwayelekile," kusho uMorsi ngesikhathi ekhuluma nabezindaba.
Noma isimo singesihle okwamanje, kodwa sizobuyela kwesejwayelekile.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- Reuters


text:
'Akuphelile ngesibonelelo sabangasebenzi'
2012-08-30 12:09
Johanessburg - Iphini likaMengameli wezwe uKgalema Motlanthe uthe isinqumo esingujuqu ngobada oluthinta isibonelelo sabantu abasha abangasebenzi sizothathwa kuphela uma abeNational Economic Development and Labour Council (Nedlac), sebephothule uphenyo ngalolu daba.
Okwamanje uhlelo lumisiwe, kubika i-Eyewitness News.
Abaningi bakholwa wukuthi uhlelo lwamiswa ngenxa yokungenelela kweCongress of South African Trade Unions, engahambisani nohlelo.
“Akumele uhlelo lolu siluthathe sengathi yindaba yezombusazwe ngoba akunjalo, lolu wuhlelo lokuzama ukwakha amathuba omsebenzi kubantu abasha baseNingizimu Afrika.”
“Isinqumo sokugcina siyokwazeka uma sekuphothulwe konke ngophenyo.”
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).
- News24


text:
Umehlokaboni ngokubulawa kukaCommins
2013-02-25 14:04
Cape Town - Sekuyisikhathi cishe esingangenyanga kwabulawa lowo owabe engumdlali wekhilikithi weWestern Province uJohn Commins kodwa namanje ukukaboshwa muntu, kubika iCape Argus.
Umndeni wakwaCommins manje usukhethe ukukhipha umehlokaboni kunoma ngubani ongasiza ekutholeni ababulali.
UCommins,71, wabulawa ngenyanga edlule ngabesilisa abathathu abagqekeza endlini.
UCommins nonkosikazi wakhe uCherie, baboshwa.
Abaphangi bathatha imali, amasheke kanye nobucwebe, baphinde bathatha nendandatho kaCherie.
Ngemuva kokuba sebehambile, unkosikazi wathola isidumbu somyeni wakhe siboshelwe embhedeni.. Amaphoyisa athe ngaleso sikhathi awabonanga zibazi
Umphenye wangasese wondeni, uChristo Herselman, ukholelwa ukuthi ukubulala kungenzeka kwaba yiphutha izigebengu zazihlose ukuphanga kuphela.
UCommins, owadlalela iWestern Province Cricket Union ngeminyaka yawo-1960s, ngumfowabo omncane wesikhulu esiphezulu seWestern Province uKevin Commins.
Amaphoyisa aseClaremont akuqinisekisile ukuthi asaliphethe leli cala.
Uma unolwazi ungaxhumana noChristo Herselman ku-079 026 1267 noma uMkhusili Ngqiyana ku-073 305 4763.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- News24


text:
Kubanjwe 2 ngokuqhumisa i-ATM
2012-07-12 10:03
Cape Town - Kuboshwe amadoda amabili asolwa ngokuqhumisa umshini wokukhipha imali, i-ATM, ngesikhathi bebanjwa eMfuleni, eKapa, kusho amaphoyisa aseWestern Cape.
ULieutenant Colonel Andrè Traut uthe amaphoyisa abecuthe ngaku-ATM ekuMain Road, eWesbank, ngabo-04:30 ase ebona abantu abane beqhamuka.
Kube sekuba nempi yezulu lezandla kwathi abantu ababili, abaneminyaka engu-27 no-36 ubudala, baboshwa.
Abanye ababili bakwazile ukubaleka.
Kutholakale iziqhumane nesibhamu endaweni yesigameko.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Ugwetshiwe obaziwa ngele'black widow'
2012-04-13 10:06
Tokyo - Umfelokazi waseJapan owaziwa ngele"black widow" unikezwe isigwebo sentambo ngecala lokubulala abesilisa abathathu ayekade ethandana nabo ngoba efuna imali yabo.
UKanae Kijima, 37, wabulala amasoka akhe ayekade ehlangane nawo ezinkundleni zokuxhumana ze-internet.
Lona wayephuzisa amadoda amaphilisi okulala bese ewashunqisela ngentuthu yamalahle.
Inkantolo ithole ukuthi wayegila lo mkhuba ngoba efuna amadoda ayeke ukufuna ukubuyiselwa imali yawo.
"Wenza icala elikhulu kakhulu elesabekayo izikhawu ezintathu," kusho iJaji uKazuyuki Ohkuma.
Bangaphezu kwenkulungwane abantu abahambele inkantolo befuna ukuzwa isiphetho secala.
– "Like" ikhasi lethu ku-Facebook uze ukwazi ukujoyina inkulumo
ngolimi lwakho.
– Landela IzindabaNews24 kuTwitter (@IzindabaNews24).
- Sapa - AFP


text:
Isi-Indonesia
Isi-Indonesia ulimi olukhulunywa e-Indonesia.
Ngokusemthethweni lendawo ibizwa iRephabhliki yase-Indonesia (Indonesian: Republik Indonesia), iyizwe elise Ningizimu neMpumalanga ne-Asia kanye ne-Oceania. I-Indonesia lineziqhingi ezingu-17,508. Linezifunda ezingu-33 provinces nabantu abaphezulu kwezigidi ezingu-238, futhi liyizwe lesine elidume kakhulu emhlabeni wonke. I-Indonesia iyiRiphubliki, enemithetho kanye nomongameli okhethiwe. Idolobha elikhulu lale sizwe libizwa ngokuthi yi-Jakarta. Izwe labelana ngababhopda wendawo ne-Papua New Guinea, i-East Timor, kanye ne-Malaysia. Amanye amazwe angomakhelwane abandakanya i-Singapore, i-Philippines, i-Australia, kanye nendawo yamaNdiya yeziqhingi ze-Andaman kanye ne-Nicobar. I-Indonesia iyilungu elinikelwayo le-ASEAN futhi iyilungu lezezimali ezikhulu ze-G-20.


text:
Bazoxoshwa abafundi abadla izidakamizwa
2013-01-21 14:03
Johannesburg - Abafundi abatholakala ukuthi basebenzisa izikhuthazi ezingavumelekile emidlalweni yezikole bangase babhekane nokuxoshwa ezikoleni, kusho iSA Institute for Drug-Free Sport (SAIDS) ngoMsombuluko.
Isikhulu uKhalid Galant uthe lesi sikhungo sinezinhlelo zokuhlola abafundi ezikoleni ngemizamo yokuqeda nya ngalo mkhuba osudlangile wokudla izikhuthazi.
"Sizama ukusindisa izimpilo zezingane siphinde sizenze ziqonde izingozi ezikhona ngokusebenzisa izidakamizwa."
Uthishanhloko angayalela ukuba umfundi noma abafundi bahlolwe uma kusolakala ukuthi basebenzisa izidakamizwa ezingavunyelwe.
Icala lobe selibhekiswa kwabeSAIDS, nezobe isithumelela ozohlola umfundi, kubuka uthisha noma isikhulu sesikole nomzali abanobulili obufanayo nobomfundi ukuze bezoba ngofakazi.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Sesiyilungele i-Afcon - Mbalula
2013-01-10 07:25
Johannesburg - INingizimu Afrika isimi ngomumo ukuthi ingasingatha imidlalo ye-Africa Cup of Nations (Afcon), kusho uNgqongqoshe woMnyango wezemiDlalo uFikile Mbalula.
"Sesikulungele ukuthi singasingatha imidlalo. Siyizwe elilithandayo ibhola, ngisho ngabe kuthiwa imidlalo iqala kusasa, singayibamba ibambeke," kusho uMbalula njengoba ekade ekhuluma kusele izinsuku eziyishumi kuqale imidlalo.
IBafana Bafana izoqala umshikashika wayo neCape Verde, eNational Stadium (FNB Stadium), eGoli, bese idlula idlale neMorocco ne-Angola, okungamaqembu afalwe nayo kuGroup A.
UMbalula unxuse abathandi bebhola ukuthi baphume ngobuningi babo bahambele imidlalo.
"Abantu kumele bathenge amathikithi bahambele imidlalo bayokweseka iqembu lesizwe."
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
Uhambele eDe Doorns uJoemat-Pettersson
2012-11-13 16:24
Cape Town - UNgqongqoshe woMnyango wezeMvelo uTina Joemat-Pettersson uhambele epulazini eHex River Valley, eWestern Cape, ukuyokhuluma nababhikishi abathukuthele abasebenza kuleli pulazi lamagilebhisi.
Umkhulumeli wakhe uPalesa Mokomele uveze ukuthi ungqongqoshe uzokuba nomhlangano nezinhlaka ezimele ababhikishi eWorcester, bese edlula aye eDe Doorns, ukuyohlangana nabasebenzi.
Sekuphele isikhathi esiyisonto abasebenzi bebhikishela ukwenyuselwa amaholo, abafuna asuke ku-R69 ngosuku, abe ngu-R150.
Abasebenzi abaningi abangekho esitelekeni, kuthiwa bathole ukwesatshiswa, bayishumi abantu ababoshwe ngamaphoyisa, uMokomele uthe kuphenywa ngezinye izehlakalo zodlame lwababhikishi ekuke kwabikwa ngazo.
Amaphoyisa ayakuphika ukuthi ahlukumeze ababhikishi abakade bebhikisha ngoLwesibili ekuseni, umbiko uthi uMasipala waseWitzenberg, uhlanganisa umbiko ngezehlakalo zodlame eziqubuke kule ndawo ngenxa yemibhikisho.
Inhlangano emele abasebenzi i-Agri Wes-Cape, ithi kumele abanikazi bamapulazi basukume kungaze kushube kakhulu isimo, okhulumela inhlangano uCarl Opperman ucele ukuthi kube nokubonisana phakathi kwabaqashi banabasebenzi.
Inhlangano iBlack Association of the Agriculture Sector (Bawsi), igxeke abalimi yathi ababanakekeli absebenzi, kunjalo bathola ukwesatshiswa.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
Ingabe uJesu unguNkulunkulu na? Ingabe uJesu wake wazisho yini ukuthi unguNkulunkulu?
Umbuzo: "Ingabe uJesu unguNkulunkulu na? Ingabe uJesu wake wazisho yini ukuthi unguNkulunkulu?"
Impendulo: Akukho lapho kubhalwe khona eBhayibhelini lapho uJesu elikhipha ngembaba khona ukuthi, “nginguNkulunkulu”. Kodwa lokho akusho ukuthi akakuvezanga noma akashongo ukuthi unguNkulunkulu. Isibonakaliso salokhu amagama uJesu awasho encwadini ngokukaJohane 10:30, “Mina noBaba simunye.” Uma ungawanakile lamagama angeke usho vele ukuthi uJesu uzisho ukuthi unguNkulunkulu. Kodwa, uma ubheka indlela abaJuda awathatha ngayo lamagama uma bathi, “…asikukhandi ngenxa yomsebenzi omuhle kepha ngenxa yokuhlambalaza, ngokuba wena ungumuntu ozenza uNkulunkulu” (NgokukaJohane 10:33). AbaJuda bawaqonda amagama kaJesu ukuthi uzisho Yena ukuthi unguNkulunkulu. Ezindimaneni ezilandela lawo magama, uJesu akabaphikisi noma abaqondise abaJuda ngokuthi, “angizange ngizisho mina ukuthi nginguNkulunkulu.” Lokho kusho ukuthi uJesu ngokwempela wayesho njalo ukuthi Yena unguNkulunkulu ngokusho lamazwi athi, “Mina noBaba simunye” (NgokukaJohane 10:30). Esinye isiboniso sitholakala encwadini NgokukaJohane 8:58 lapho uJesu athi khona, “…Ngiqinisile, ngiqinisile ngithi kini engakabikho uAbrahama, ngangikhona mina.” Baphinda abaJuda bafuna ukumkhanda ngamatshe uma bezwa lamagama (NgokukaJohane 8:59). Yingani abaJuda befuna ukumkhanda ngamatshe uJesu uma ubengashongo amazwi ayebenza bakholelwe ukuthi uyahlamabalaza ngokuzisho ukuthi Yena unguNkulunkulu na?
NgokukaJohane 1:1 kuthiwa “…uLizwi wayekuNkulunkulu, uLizwi wayenguNkulunkulu.” NgokukaJohane 1:14 kuthi khona, “uLizwi waba yinyama.” Lokhu kusibonisa ngokusobala ukuthi uJesu unguNkulunkulu enyameni. Izenzo 20:28 isitshela lokhu, “…nibe ngababonisi bokwalusa ibandla likaNkulunkulu azizuzele lona ngagazi Lkahe.” Ngubani ke othenge ibandla ngegazi lakhe? NguJesu Kristu. Izenzo 20:28 lisivezela ngokusobala ukuthi uNkulunkulu wathenga ibandla ngegazi Lakhe. Ngalokho ke uJesu unguNkulunkulu!
UMfundi kaJesu uTomase washo lamazwi ngoJesu, “Nkosi yami, Nkulunkulu wami” (NgokukaJohane 20:28). UJesu akamphikisanga noma akezamanga ukumqondisa kulokho. KuThithu 2:13 siyakhuthazwa ukuba silindele ukubuya kukaNkulunkulu noMsindisi wethu uJesu Kristu (Naku II kaPetru 1:1). KuMaheberu 1:8, uNkulunkulu uBaba usho lokhu ngoJesu, “Kepha ngeNdodana uthi: Isihlalo sakho sobukhosi, Nkulunkulu, singesaphakade naphakade; intonga yobuqotho iyintonga yombuso wakho.”
Encwadini yeSambulo, ingelosi yayaleza uMphostoli uJohane ukuba akhonze uNkulunkulu yena Yedwa (Isambulo 19:10). Kaningi eMbhalweni uJesu wamukela ukukhonzwa (NgokukaMathewu 2:11; 14:33; 28:9’17; NgokukaLuka 24:52; NgokukaJohane 9:38). Akazange (UJesu) abenqabele abakhuze abantu ngokuthi bamkhonzelani. Uma ke uJesu ubengeyena uNkulunkulu, ngabe wabanqabela abantu ukuba bamkhonze, njengoba lengelosi yenza encwadini yeSambulo. Kunezindimana eziningi emBhalweni ezikhuluma kabanzi ngobuNkulunkulu bukaJesu.
Isizathu esisemqoka sokuba uJesu kumfanele ukuba nguNkulunkulu yilesi sokuba uma ubengesiye uNkulunkulu, ukufa Kwakhe ingabe akwanele ukuhlawulela inhlawulo yezono zezwe (I KaJohane 2:2). NguNkulunkulu kuphela obengathwala izono zezwe (II KwabaSekorinte 5:21), afe futhi abuye avuke – ebonisa ukunqoba kwakhe phezu kwesono nokufa.
Buyela ekhasini lekhaya lesiZulu
Ingabe uJesu unguNkulunkulu na? Ingabe uJesu wake wazisho yini ukuthi unguNkulunkulu?


text:
UPhiyega ukhathazekile ngesihluku samaphoyisa
2013-02-28 14:02
Johannesburg - UKhomishana wamaPhoyisa kuzwelonke uRiah Phiyega ukhathazele kakhulu ngezinsolo ezithi amaphoyisa ahlukumeze abulala umshayeli wetekisi e-East Rand, kusho ihhovisi lakhe ngoLwesine.
"Udaba luyacwaningwa ngukhomishana, uselugxeke kakhulu," kusho umkhulumeli wakhe uBrigadier Phuti Setati.
Umshayeli wetekisi odabuka eMozambique, uMido Macia, 27, uhudulwe ngeveni yamaphoyisa, wagcina ngokushonela esitokisini eDaveyton, eBenoni.
USetati uthi lesi sehlakalo sesibikwe kwabakwa-Independent Police Investigative Directorate (Ipid), kuze kuzoqhutshwa kahle uphenyo.
UPhiyega usecele uKhomishana obambile uMajor-General Phumzo Gela, ukuthi aqhube uphenyo lwangaphakathi, bese emthumelela impendulo.
Inhlangano i-Amnesty International isisigxekile lesi senzo.
"Kuyakhathaza ukuthi ziyanda izehlakalo zokuhlukumeza ezithinta amaphoyisa eNingizimu Afrika," kusho uMqondisi kwa-Amnesty International, uNoel Kututwa.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- SAPA


text:
Akangancengwa uPienaar - Umbono
2012-12-05 16:27
Cape Town - Usihlalo ekomidini elihlela imidlalo ye-Africa Cup of Nations Inkosi uMwelo Nonkonyana usegxeke uSteven Pienaar, Michael Essien no-Emmanuel Adebayor, wathi bazicabangela bona bodwa kunjalo bazithwele.
Usho kanjena njengoba labadlali bezophuthwa yi-Afcon ezobanjwa ngoJanuwari.
INkosi uNonkonyana iphume iqhuzu noPienaar ithi kumele akhumbule ukuthi uphumelela nje, uphuma emalokishini aseNingizimu Afrika futhi ula akhona ngenxa yeSafa.
Abafundi beZindaba News24 bathi yize noma uPienaar edingakala eqenjini lesizwe, akumele ancengwe.
UWonder Khambule uthe: UPienaar mina angisiboni kakhulu isidingo sakhe kuBafana ngoba vele akalidlali leli bhola alidlala ku-Everton uma ekuBafana.
Akubizwe abanye abadlali.
USbonelo Dube uthe: UPienar udlala ibhola elisezingeni eliphezulu kakhulu, ababadlali beBafana Bafana bayabhacaza.
Lokho kwenza kube sengathi uPienaar akadlali kahle mayedlalela iBafana, ngokwami wenze kahle wayeka.
UMlindi Ngcobo uthe: Ngokwami ngicabanga ukuthi uPienaar wenze into ebekufanele ayenze, bese kukudala egxekwa.
Ake sibone ukuthi iBafana Bafana izokwenza kangcono yini engasekho, njengoba phela ubesolwa ngokudlisela.
Kumele abantu bakhumbule ukuthi phesheya usuke edlala nobani, uma ucabanga nje uRonaldo wase Portugal, iqembu lakhe lesizwe liyoke lenze kangcono ngalabadlali abanabo? Angiboni kahle.
Nabo-ke labo Kagiso, Dino Ndlovu, Khumalo, ukubala nje abambalwa, angibaboni ukuthi basibuyela nani phesheya.
UMazwi Zwista Nxumalo uthe: Akuyekwe phansi uPinnar, ayikho vele into abezoyenza ngoba isikwata vele sinomdlalo ofile.
Ukuqhubeka kwakhe kuzomumoshela ikusasa lakhe ngoba njalo uma ekade edlalela izwe uthola ukulimala, lokho bekungagcina kumfakela ingcindezi eqenjini lakhe.
ULeendo Mqadi Lindamaqadi uthe: Wenze kahle kakhulu uPinaar, baningi abadlali abangcono kunaye esinabo.
ULukisang Ishmael uthe: Angimsoli nakancane uPienaar mina, unezizathu zakhe ezimenze wayeka ukudlalela iqembu lesizwe.
Wayefika angithi uma ebiziwe?
Disclaimer:
INews24 iqhakambisa ukukhuluma ngokukhululeka nokuzwakaliswa kwemibono
eyahlukene. Lokho kuchaza ukuthi imibono yababhali bezingosi eshicilelwe
kuNews24, akuyona imibono yeNews24.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).
- News24


text:
UZille nesikhalazo esisha
2012-12-07 14:41
Cape Town - UNdunankulu waseWestern Cape uHelen Zille usefake isikhalazo ngakubiza ngokungaziphath kahle, athikwenziwe ngesinye sezikhulu zamaphoyisa kuzwelonke, athi sizame ukuhlohla amalungu e-African National Congress esifundazweni.
UZille uthi isikhulu sizame ukuhlohla amalungu ukuthi aphikise ukuphasiswa komqulu iWestern Cape Community Safety Bill, umqulu kuhloswe ngawo ukunika isifundazwe amandla amaningi ngaphezu kwamaphoyisa, kuze kuzobhekanwa nezinkinga.
Undunankulu uthi ulunywe indlebe ngomlayezo othunyelwe nge-email, uthunyelwa nguJenni
Irish-Qhobosheane, oyisikhulu emaphoyiseni.
Isikhalazo sesidluliselwe nguNgqongqoshe wamaPhoyisa uNathi Mthethwa.
Umkhulumeli kangqongqoshe uZweli Mnisi, uthi sebesamukele isikhalazo sikaZille.
“Maqabane, i-DA, eWestern
Cape iphezu kwezinhlelo zokuzama ukuphatha umbutho wamaphoyisa, bese okhomishana nezifundazwe bebika konke ebhodini yamaphoyisa," kusho i-email kaQhoboshiyane.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- News24


text:
Ayayigxoba amaphoyisa kaMasipala weTheku
2012-07-20 10:03
Durban – Amakhulu amaphoyisa kaMasipala weTheku kulindeleke ukuba abhikishe ngaphandle kwehholo ledolobha ngoLwesihlanu emizameni yawo yokuphoqa izikhulu zeTheku ukuba zixoshe inhloko yamaphoyisa kamasipala u-Eugene Nzama, kubika iThe Mercury.
NgoLwesibili, amaphoyisa kamasipala anikeza uS’bu Sithole amahora angu-48 ukuba aphendule isicelo sawo sokuba kuxoshwe uNzama esikhundleni sakhe.
UNzama owanikwa isikhathi esiyisipesheli sokuba aphumule ngasekhaya ngenyanga eyedlule, usanda kubuyela emsebenzini, okuyinto ekhalise abasebenzi, izinyunyana kanye nabemboni yamatekisi.
Ngesikhathi uNzama esanikwe isikhathi sokuphumula ngasekhaya, uSithole wacela uVincent Ngubane oyinhloko yethimba lezinhlekelele, ukuba asheshise ukubhekela izinto uNzama akhuleka ukuzenza.
Amaphoyisa athi uNzama wakhahlela zonke izinhlelo zokwneza izinguquko kwezamaphoyisa kamasipala.
IPhini likaNobhala weSA Municipal Workers Union uNkosenhle Madlala uthe lo mbhikisho ozothatha amahora amane uzoba nomthelela kwezamaphoyisa.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- News24


text:
Zimkhalele obanjwe nezidakamizwa ePMB
2012-11-30 08:15
Pietermaritzburg - Umkhankaso wokubopha labo abadayisa nabashushumbisa izidakamizwa kula maholidi uqale ngegiya eliphezulu ngesikhathi kuboshwa indoda, 40, enkabeni yedolobha eMgungundlovu.
Amaphoyisa alunywe indlebe ase elandela umkhondo.
Kuboshwe umsolwa, nokukholakala ukuthi owaseMbali, emkhankasweni lapho bekusebenzisana khona amathimba ePietermaritzburg Cluster
kanye neMountain Rise Drug Task Team, kusho okhulumela amaphoyisa uLiuetenant Joey Jeevan etshela iThe Witness.
Utholakale ne-whoonga ne-cocaine.
Lezi zidakamizwa zingadayisa u-R60 000 ngentengo yasemgwaqeni.
“Amaphoyisa akholelwa ekutheni lezi zidakamizwa bezizodayiswa kulona leli dolobha, zidayiselwe nezingane zesikole eMbali,” kusho uJeevan.
Umsolwa kulindeleke avele eNkantolo yeMantshi yaseMgungundlovu ngoLwesihlanu.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- The Witness


text:
Ibhola lezinyawo
Ibhola lezinyawo (nabiza ngokuthi "ibhola") ngumdlalo.Lo ngumdlalo onesasasa kakhulu emhlabeni,yingakho nje aabanye bawubiza ngomdlalo wezigidigidi zabantu (Game of billions). Ngokuya ngomlando webhola lezinyawo lomdlalo waqala eNgilandi kwelamaNgisi eminyakeni eminingi eyedlula. Kulo mdlalo iqembu ngalinye linabadlali abayishumi nanye. Kukhona unozinti onguyena obheke ukuthi akukho bhola elingena ngaphakathi kwezinti.Abanye ababadlali badlala emuva, abanye phakathi esiswini kanti abanye badlale phambili babe amafolosi. Abadlala emuva banceda unozinti ukuthi abadlala nabo bangafaki igoli ngaphakathi, laba abavimbayo bazakusebenzisa izinyawo nekhanda ukuvimba ibhola ukuthi lingangeni ezintini. Uma kuke kwangena igoli ezintini izibukeli ziye zijabule zenqe ukkhombisa yona injabulo ngoba behlule.Omabili amaqembu aba nabadlali abalinganayo ngenani,kanti kuba khona unompempe,ohambisana nabasizi bakhe abathathu, omunye umsizi uma kwenye ingxenye kuthi omunye ame ngakwenye ingxenye. Abancedisi basebenza njengamehlo kanompempe ukubheka abadlali abadlalisa kabi abanye abadlali, abangalandeli imithetho yebhola njengalabo ababamba abanye abadlali nnoma abakhahlela abanye abadlali. Lapha ngunozinti kuphela ovumeleke ukubamba ibhola ngesandla, kanti naloyo ozophonsa ibhola uma liphumele ngaphandle. Unompempe uhlala aphethe indweba ykhe ayishaya ukukhuluma nabanye abadlali noma ukuyala ukuthi kwenzeke ini. Kanti nasemdlalweni webhola abadlali abadlala kabi bayajeziswa, kuya ngokuthi umdlali obeqonde ukudlala kabi kangakanani, uma ekhahlela omunye ngenhloso yokumlimaza, unikezwa ikhadi eliphuzi kanjalo uyakhalinywa, bese kuthi uma esephinde wadlala kabi futhi wathola elinye futhi eliphuzi, uye anikezwe elibomvu elishoyo ukuthi aphume emdlalweni angasadlali ngoba uyingozi kwabanye abadlali. Amaqembu agqoka izimpahla ezingafani ukwenzela ukuthi abadlali babonakale bengafani.Lo mdlalo ube nezikhuzeli abahlala ngaphandle kwebala, bakhuze,bakhalime, bakhuthaze abadlali babo. Kanti wonke lamaqembu anabaqeqeshi abo abasetha abadlali babo ukuthi badlale kanjani. Abaqeqeshi yibo abalolonga abadlali ukuze balungele umdlalo. Kuyothi iqembu elikwazile ukufaka amagoli amaningi kube yilo elinqobayo. Iningi Afrika ingelinye izwe elithanda umdlalo webhola lezinyawo. Baningi abadlali beNingizimu Afrika abababa nesasasa abake badlala ngaphesheya, ngikhuluma ngesilomo esedlula emhlabeni uSteve Kalamazooo Mokone, UJomo Sono, U-Ace Ntsoelengoe,Phil Masinga, Lucas Radebe, Benny McCarthy, Quinton Fortune, Hellman Mkhalele, David Nyathi, Doctor Khumalo, Siyabonga Nomvethe, John "Shoes" Moshoeu, Shaun Bartlett, Mark Fish nabanye abasadlala namaje oTokelo Rantie, Steven Pienaar, Kagiso Dikgacoi nabanye engeke ngaqeda ukubabala.
Iqembu lesizwe elibizwa ngokuthi yiBafana Bafana selike lanqoba indebe ye-Afrika,ngonyaka ka 1996, lapho amagoli ethu afakwa yisilomo uMark Williams. Iningizimu Afrika iye yancintisana namazwe amaningi afana no-Brazil, Argentina, France, Nigeria, Angola, namanye amazwe anesasasa emdlalweni webhola lezinyawo emhlabeni.
References[hlela | edit source]
- Mandelbaum, Michael (2004); The Meaning of Sports; Public Affairs, ISBN 1-58648-252-1
- Green, Geoffrey (1953); The History of the Football Association; Naldrett Press, London
- Williams, Graham (1994); The Code War; Yore Publications, ISBN 1-874427-65-8


text:
Ugwetshiwe owabulala umyeni
2012-11-30 12:03
Pretoria - Owesifazane wasePitoli usegwetshwe iminyaka eyisikhombisa ebhadla ejele, lokhu kulandela ukulahlwa yicala lokubulala umyeni wakhe, ngemuva kokuthi babe nengxabano esitolo esidayisa izithuthuthu ngonyaka ka-2010.
Imantshi ithe uRachel Botha, 49, kumele acatshangelwe njengoba akhula ngokuhlukunyezwa, kusho umbiko wephephandaba iBeeld.
Ofakazi batshele inkantolo bathi umufi nomkakhe balwa, unkosikazi emandla kakhulu ecindezela indoda eyabe isilele phansi eyigqimuza ikhanda eyitshela ukuthi ayife.
Indoda yashona ngemuva kokulimala kakhulu ekhanda, yaphuka nezimbambo, inkantolo itshelwe ukuthi lo mshado wabe unezinkinga eziningi ezazidalwa ngumufi owayephuza kakhulu.
Ubaba kaBotha waboshwa uBotha esemncane, kwamele asale anakekele abantwana bakubo njengoba unina naye wabe enenkinga yophuzo oludakayo.
Umphenyi wecala utshele inkantolo ukuthi lona wesifazane ubenomunyu kakhulu, waveza nokuthi ubemthanda umyeni wakhe weminyaka engu-28.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).
- News24


text:
UMaharaj uphike izinsolo
2011-11-22 13:52
Pretoria – Okhulumela uMengameli Jacob Zuma, uMac Maharaj, uziphikile izinsolo zenkohlakalo nezokuthola imali yemvalamlomo.
UMaharaj utshele iNational Press Club ePitoli ukuthi akazange aphule umthetho.
"Angizange ngiphule mthetho wenkohlakalo nokuthola imali engekho emthethweni," esho.
Izinsolo ezenziwe yi-Mail & Guardian zithi uMaharaj kanye nomkakhe, uZarina Maharaj, bathola amantshontsho ka-R3.2m enkampanini yezikhali, iThales, ngokunikezwa ithenda yomsebenzi ka-R265m wuMnyango wezokuThutha ngesikhathi engungqongqoshe walo mnyango.
– "Like" ikhasi lethu ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter (@IzindabaNews24).
- SAPA


text:
Intsha yakuleli isimagange ngoBieber
2012-11-23 12:05
Johannesburg - Intsha yakuleli izobhema ikholwe uma umculi waseCanada ongaconsi phansi kwabaningi noyigeza lensizwa uJustin Bieber eyibusisa ngedili lomculo eGoli ngonyaka ozayo, kubika iSowetan.
Le nkosana emculweni we-pop izotheleka eNingizimu Afrika ngo-2013 izonandisa eKapa naseGoli.
Inkampani ehlela imicimbi iBig Concerts ikuqinisekisile ukuthi uBieber uzobe ekuleli ngonyaka ozayo.
Yize izinsuku zingakaqinisekiswa, kodwa lo mculi nakanjani uzobonakala kuleli.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- News24


text:
Uselinde usuku u-Igesund
2013-01-02 11:00
Johannesburg - Umqeqeshi weBafana bafana uGordon Igesund uthi uwulindele ngabomvu umdlalo wezakhe neNorway, ozobanjelwa eCape Town Stadium, mhlaka-8 Januwari.
Ekhuluma nabezindaba ze-football411.com, uthe abadlali beBafana abangu-23, bazotheleka eMother City ngoLwesithathu.
U-Igesund uthi uzama ukuhlanganisa ngendlela abadlali bakhe.
"Kungumsebenzi onzinyana, kubalulekile ukuthi iqembu lihlangane. Ngiyathemba ukuthi umsebenzi ngingawenza wenzeke.”
IBafana izoziqeqeshela e-Athlone Stadium.
Ngemuva komdlalo waseKapa, iqembu lizobhekisa amabombo eGoli, ukulungiselela umdlalo walo ne-Algeria, e-Orlando Stadium, mhlaka-12 Januwari.
Yonke imidlalo ngeyesihle.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- News24


text:
Kuboshwe 5 'wamayengandoda' eThekwini
2012-05-16 10:07
Durban - Kuboshwe abesifazane abayisihlanu okukholakala ukuthi abaseThailand ngesikhathi kugasela amaphoyisa endaweni ehlala abadayisa ngomzimba eMorningside, eThekwini, kubika iphephandaba iThe Mercury
ngoLwesithathu.
Umnikazi womuzi okuSecond Avenue usolwa ngokuba yingxenye yomkhonyovu wokushushumbiswa kwabantu njengoba amaphoyisa emfuna uthuli.
Umthombo osemaphoyiseni utshele leli phephandaba ukuthi laba besifazane bakuleli ngokungemthetho.
Okhulumela amaphoyisa uColonel Jay Naicker wenqabile ukuphawula.
“Lolu wudaba olulumelayo ngenxa yezinsolo eziphakanyiswayo nanokuthi akukaqinisekiswa lutho ngababoshiwe," kusho uNaicker.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Kutholakale izithandani zishonile
2012-12-04 07:39
Johannesburg - Owesilisa waseSoweto nonkosikazi wakhe batholakale beshonile emzini wabo, kusho amaphoyisa aseGauteng.
“Kusolakala ukuthi indoda ibulale unkosikazi ngokumshaya ngesikhali esingaziwa esiphundu,” kusho uWarrant Officer
Kay Makhubela.
“Ngemuva kokubona ukuthi umbulele, ube esethatha intambo wazikhunga.”
UMakhubela uthe laba batholwe wumzukulu wabo wentombazane, 8, ngesikhathi ebuya esikoleni.
Kuthiwa lezi zithandani bezihlala ngokuhilizisana, kanti owesifazane wake wathola incwadi evimbela umyeni wakhe ukuba asondele kuyena.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Uzokhishwa ngoshwele umbulali - Umbiko
2012-12-12 10:05
Johannesburg - INkantolo eNkulu ePitoli isiphasise ushwele wesiboshwa esidonsela icala lokubulala, ngemuva kokuthi uNgqongqoshe woMnyango wezamaJele, ahlukela ukusinika ushwele ngesikhathi kudedelwa ezinye iziboshwa.
UCornelius van Wyk uzokhululwa mhla lulunye kuJanuwari, kusho umbiko weThe Star, ngoLwesithathu.
UVan Wyk wagwetshwa odilikajele abathathu, ngoSepthemba 1994, kulandela ukulahlwa ngamacala amathathu okubulala.
Ngesikhathi egwetshwa wayeneminyaka engu-20 ubudala, wabulala abantu abathathu eMakhado, eLimpopo, wabe eyingxenye yeqembu iNational Socialist Partisans.
UMnyango wanqaba ukunika uVan Wyk ushwele, wase edlulisela icala enkantolo.
Umbiko wephephandaba uthi ibhodi ephasisa ushwele yanika lesi siboshwa ushwele kodwa ungqongqoshe wehluleka ukuthatha isinqumo esingujuqu.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- SAPA


text:
Utinyelwe wabulawa yizinyosi
2012-11-19 16:31
Johannesburg - Ahabambisa usizo lokuqala bamfice esethule owesilisa waseGoli eMayfair, otinyelwe yabulawa yiqulu lezinyosi, kusho bona abahambisa usizo lokuqala eGoli, ngoMsombuluko.
"Ekufikeni kwethu sizame sehluleka ukuvusa indoda eneminyaka engu-38 ubudala, ishonele endaweni yesehlakalo," kusho omunye wabahambisa usizo uNana Radebe.
Inhlekelele lena yenzeke ngasesikoleni samabanga aphansi iMayfair Primary School, akekho omunye ohlaselekile kulesi sehlakalo.
– Landela Izindaba News24 kuTwitter
(@IzindabaNews24).


text:
UJohnson uthembisa iChiefs isibhaxu
2012-11-23 14:04
Johannesburg - Umqeqeshi wePlatinum Stars uCavin Johnson uthi iqembu lakhe lizimisele ngokwephula irekhodi leKaizer Chiefs lokungashaywa uma sebehlangana koweligi ngempelasonto eRoyal Bafokeng Sports Palace.
AmaKhosi yilona kuphela iqembu elingaze lishaywe solokhu kuqale isizini, kodwa uJohnson uthi ezakhe zizokhipha izikhwepha ukuze lithole amaphuzu amaningi.
“IChiefs ayikashaywa kule sizini kanti futhi idlala kahle kakhulu," kusho uJohnson.
“IChiefs izongena kulo mdlalo ngoMgqibelo izethembile imisila iphezulu, kodwa sesike sawabhincisela nganxanye amaqembu amaningi asuke evakashe eRoyal Bafokeng Sports
Palace kule sizini ngakho-ke ngiyathemba ukuthi abafana bami bazokwenza okufanayo nangoMgqibelo."
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- News24


text:
Bazotoka ababezingela obhejane
2013-01-28 16:30
Johannesburg - INkantolo yeMantshi yaseWhite River ilihlehlisile icala elibhekene namadoda amabili asolwa ngokuzingela obhejane esiqiwini iKruger National Park, kusho uphiko loKlebe.
Okhulumela amaphoyisa uCaptain Paul Ramaloko uthi abasolwa abadabuka eMozambique, bazogqunywa esitokisini kuze kuba babuyela enkantolo mhlaka-6 Febhuwari.
Abasolwa babanjwa esiqiwini ngoMgqibelo, umsolwa wesithathu wadutshulwa wabulawa.
Amaphoyisa ashaqa izibhamu zokuzingela ezihlanganisa i-rifle.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
Kushone umfana e-Uitenhage
2013-02-01 16:31
Johannesburg - Umfana oneminyaka engu-18 ubudala, udubuleke washona ngesikhathi enabangani bakhe begijima emgaqweni uMvila Street, e-Uitenhage.
Amaphoyisa ase-Eastern Cape akhiphe lo mbiko ngoLwesihlanu.
"Umfana udubuleke esifubeni ngabo-18:00, ngoLwesine, igama lakhe ngu Daluxolo Mbangi. Ushonele endaweni yesehlakalo," kusho okhulumela amaphoyisa uWarrant Officer Gerda Swart.
Akukho muntu oseboshiwe ngalesi sehlakalo, amaphoyisa asaphenya.
– Landela Izindaba News24 kuTwitter
(@IzindabaNews24).


text:
Asiyisabi iPirates - Maluti FET
2013-02-22 10:04
Johannesburg - Iqembu leSecond Division iMaluti FET College isixwayise i-Orlando Pirates ukuthi ize ilungele impi uma sebetholana phezulu koweNedbank Cup, eCharles Mopeli Stadium ngoMgqibelo.
IMaluti ithi yanikezwa isibindi yiBaroka FC kulo mqhudelwano eminyakeni emibili eyedlule ngesikhathi idlala ibhola elincomekayo ibhekene nalabo shampeni bePremiership.
“Siyayihlonipha iPirates, kodwa asiyisabi,” kusho umqeqeshi uMorena Ramoreboli etshela iKickOff.com.
“Sizilungiselele ngayo yonke indlela ngalo mdlalo. Inhloso ukuthi sidlulele emzuliswaneni olandelayo, kanti lokhu kuzokwenzeka kuphela uma sikwazile ukunqoba iPirates ngoMgqibelo.
“Vele asinabo abadlali abakhulu njengoba sikholelwa ekuthuthukiseni abadlali abasebancane. Ngiyacabanga ukuthi sikulungele ukubhincisela nxanye iPirates."
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- News24


text:
Kuvundululwe izikhali ePitoli
2011-10-11 08:01
Johannesburg - Amaphoyisa aseGauteng avundulule isizinda sezikhali emzini oseWierdaburg, entshonalanga nePitoli, kusho isikhulu ngoLwesibili.
Amaphoyisa alunywe indlebe ngezikhali ezisemzini okuViking Street ngoMsombuluko ntambama, kusho uLieutenant Colonel Tshisikhawe Ndou esitatimendeni.
"Kutholakale izibhamu ezingu-30 nezinkulungwane zezinhlamvu."
Obeqashe kulo muzi uthe akazi lutho ngamanye amagumbi akulo muzi njengoba engavunyelwe ukungena kuwona.
Amaphoyisa abe eseyawavula athola lezi zikhali.
Akuboshwanga muntu.
Umnikazi womuzi uphesheya kwezilwandle.
UKhomishana wamaPhoyisa uJenene uBheki Cele ushayele amaphoyisa ihlombe ngomsebenzi omuhle awenzile.
- “Like” ikhasi lethu kuFacebook ukuze uthole izindaba ngolimi lwakho
- Landela IzindabaNews24 kuTwitter
- SAPA


text:
Kuvunguza ushintsho eTunisia
2013-02-07 07:34
Tunis - UNdunankulu waseTunisia uthembise ngokubumba uhulumeni onesidingo kubantu ngaphambi kokhetho, kulandela ukubulawa komholi weqembu eliphikisayo uChokri Belaid, nosekuvuse imibhikisho edlule nezimpilo zabantu.
Ababhikishi abavutha bengabaselwe bakhe unqenqema enkabeni yeTunis ngoLwesithathu base behilizisana namaphoyisa, amanye amaqembu aphikisayo asabisa ngokuhoxa ePhalamende.
Kushone iphoyisa elilodwa ngemuva kokushaywa esifubeni ngezimbokodo, kusho uMnyango wezangaPhakathi.
UNdunankulu uHamadi Jebali uthembise ngokwakha uhulumeni ozoza nesiqalo esisha.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- Sapa - AFP


text:
UBaxter uzodlalisa ababuya kuBafana Bafana
2013-02-15 14:01
Johannesburg - Umlolongi weKaizer Chiefs uStuart Baxter uthi uzoqhubeka nokusebenzisa abadlali bakhe abakade bemele iqembu lesizwe emidlalweni ye-2013 Africa Cup of Nations.
Ngemuva kokuthotshiswa kweChiefs isuswa esicongweni sePremier Soccer Leage, uBaxter uthi bazoguqula amatafula uma sebedlala neFree State Stars ngoMgqibelo eFNB Stadium.
Iqembu lehlele endaweni yesibili, kulandela ukudlala kwayo nokulingana neMamelodi Sundowns, ngoLwesibili, nobese kungokwesithathu iqembu lidlala ngokulingana kulandelana.
Umqeqeshi uthi wayemanqika ukudlalisa bonke abadlali abaphuma kuBafana emdlalweni wezakhe namaBrazilians, nokho uthi kulokhu bangase babonakale abaningi.
"IStars iyeza izodlala nathi, besidinga izinsukwana nje ukuthi sibuyele esimweni. Bazofika singangabo sibalindele," kusho uBaxter.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- SAPA


text:
Ziya esihogweni zonke izinkonkoni - Umfundisi
2012-08-21 10:06
Durban - UMfundisi uVusi Zondi webandla iFull Gospel Church uzishiye zibhodla umlilo izinkonkoni ngesikhathi egxeka indlela yokuziphatha kwenkonkoni ebulewe uFani Mchunu, 20, wakwaMashu.
UMchunu wagwazwa wabulawa ngowesifazane owabe emsola ngokumthathela isoka.
Umfundisi uZondi utshele ekade behambele inkonzo yomngcwabo wathi: "Ayikho indawo yezinkonkoni ezulwini. Kumele ziye esihogweni."
“Abantu abathandana nobulili obufana nobabo abamukelekile emphakathini yethu. Bayosha esihogweni," kuqhubeka yena umfundisi.
“Ngempela bacabanga ukuthi bangabesifazane abanjani abangayi ezinsukwini zabo njalo ngenyanga? Indlela nje abaziphathangayo, bakhwelwe abadimoni."
Ekhuluma neDailySun
uJames Khoza, 32, ongumngani kamufi, uthe unengekile yizinkulumo zikamfundisi.
“Kumele axolise emphakathini, asizenzi njengoba sinjena, indlela esazalwa ngayo nathi," kusho uJames obethukuthele ethelwa ngamanzi.
UThemba Mkhize, 35, wenhlangano yabantu abathandana nobulili obufanayo KwaMashu uthe umfundisi uphambuke kakhulu.
“Akakhulumanga neze yena kahle, ukube bengikhona emngcwabeni bengizomfundisa isifundo. Kumele axolise kubantu abayizinkonkoni."
Umfundisi walile ukukhuluma nephephandaba.
- Thola ezinye izindaba zeDaily Sun
kumakhalekhukhwini wakho
- Thola izindaba zeDaily Sun
kuFacebook
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).
- Daily Sun


text:
Ugwetshiwe umdlwenguli eKZN
2013-02-19 10:02
Durban - Owesilisa olahlwe yicala lokudlwengula intombazanyana, ugwetshwe iminyaka engu-24 yiNkantolo yeMantshi yaseVerulam, kusho amaphoyisa aKwaZulu-Natal ngoLwesibili.
UCaptain Thulani Zwane uthe le ndoda, 40, igwetshwe ngoMsombuluko.
Ngo-Ephreli 2011, le ndoda yadlwengula le ntombazane yakamakhelwane, ingane yayiseneminyaka eyisithupha ubudala.
Le ndoda eyayihlala ePhoenix yayisendleleni egodukayo ngesikhathi edonsela le ngane esikhotheni eyidlwengula.
"Ingane yabe isibikela udadewabo ngalesi sigameko, nowabe esebikela amaphoyisa," kuphetha uZwane.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Bathi akashiye isikhundla undunakulu waseSpain
2013-02-04 14:03
Madrid - Umholi weqembu eliphikisayo eSpain iSocialist Party, usephonse inselelo kuNdunankulu wezwe uMariano Rajoy, ethi akasule esikhundleni, kulandela izinzolo zokukhwabanisa.
"URajoy kumele ashiye isikhundla sakhe njengenhloko kahulumeni, njengoba ebhekene nesikhathi esinzima," kusho u-Alfredo Perez Rubalcaba, etshela abezindaba.
Iphephandaba lezwe i-El Pais labika ukuthi kunezimali ezazifakwa ngqo kwi-akhawunti yasebhange kaRajoy nezinye izikhulu zikahulumeni.
URajoy uyazichitha lezi zinsolo.
"Undunakulu angeke akwazi ukuhola izwe ngalesi sikhathi esibucayi kangaka," kuqhuba uRubalcaba.
Izinsolo lezi kuthiwa zithukuthelise abantu baseSpain ababhekene negwadla yokushoda kwamathuba omsebenzi, ekuthiwa kwenyuke ngo-26% kusukela iqembu elibusayo labuyela esikhundleni ngo-1975.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- SAPA


text:
Ama-Choice awathandeki impela - Umbono
2012-10-30 14:54
Cape Town - Imibiko yeSolezwe iveza ukuthi abantu abasha
kuleli bathi abawafuni nokuwabona amakhondomu kahulumeni abizwa
ngama-Choice njengoba bethi awekho ezingeni, awadlisi, enjalo nje
awasiphethe nesitayela.
Sibe sesibuza abafundi bethu ngalokhu sabacela ukuba baphawule ngaphandi kwale mibuzo:
Wena ngokwakho uyayikhetha ikhondomu oyisebenzisayo, yini oyibhekayo kuwona?
Yini ebalulekile kuwena, igama noma ukuzivikela?
Sikhumbuzo Man Ku Mondise: Mina anginankinga nama-choice inkinga yawo nje anuka kabi ngeke ngilinge mina, hhayi ngeke ngilunge iphunga elinje.
Thule Kleinbooi: Yingakho
igciwane lisazobhebhetheleka liye phambili. Awadlisi kwani? Abanye
baqhenya nje abanayo kwamali yokuthenga lawa abizayo. Kumina
ngoba sengikhulile ukuzivikela kubalulekile!
Nkosinathi Mzingelwa Ndebele: Into
ebalulekile wukuzivikela kodwa-ke, ikhondomu kahulumeni ayikho
eqophelweni noma ayikho emgangathweni ophezulu: iyanuka, yenza wenyanye
ucansi noma yenza ucansi lunganambitheki, imane ibhamuke
ngokuphangisa.
Ungaya ecansini ngalekhondomu yobe uyidonsela amanzi
ngomsele, angiyifuni kwanhlobo.
Thandanani Ngidi: Ubuphukuphuku
nje lobo ukuyeka ukusebenzisa ikhondomu kahulumeni etholakala mahhala kodwa uye ocansini olungavikelekile ngoba awekho esitayeleni. Into ebalulekile
ukuvikeleka ezifweni hhayi lo msangano abawushoyo.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
Disclaimer: INews24 iqhakambisa ukukhuluma
ngokukhululeka nokuzwakaliswa kwemibono eyahlukene. Lokho kuchaza ukuthi
imibono yababhali bezingosi eshicilelwe kuNews24, akuyona imibono yeNews24.
- News24


text:
IMelika
Izifunda Ohlangeneyo seMelika izwe elizwekazi iMelika Enyakatho. Inezifunda ama-50. Umongameli weMelika manje nguBarack Obama.
Izifundazwe ezibumbene zase Melika (ezifinyezwa ngokujwayelekile njengezifundazwe ezibumbene)
IMelika yakhiwe amazwe amaniningi kanye nezifundazwe ezihlukahlukene ezihlangene ngawonye ukuthi zibe yimbumba zaziwe emhlabeni wonke njengezwe elilodwa elibizwa nge Melika. IMelika ingelinye lamazwe amakhulukazi emhlabeni wonke jikelele ngokuba nabantu abaningi abahlala kulo, abalinganiselwa ngaphezulu kwamakhulu amathathu wezigidi. Laba bantu abahlala kulezwe bavela ezinhlangeni ezahlukene, kukhona abantu abamnyama, kube khona abelungu, kube khona amashayina kanti kuphinde kube khona amandiya. Imvamisa yamandiya aziwa njengama "Red Indians" ngokuthanda ukuzigcoba ngokubomvu futhi bahlale ndawonye.
IMelika iyilizwe lesibili elihamba phambili kwezomnotho ngokulandela iShayina. Miningi imikhiqizo ephuma kuleli lizwe ethunyelwa emazweni angaphandle. Kanti futhi iningi losozimali liqhamuka kuleli lizwe. IMelika isibe noMongameli abaningi kodwa kwaqopheka umlando lapho kubekwa khona uBarack Obama njengo Mongameli wokuqala womdabu ukuthi aphathe lelizwe.
Ngonyaka ka 2001 enyangeni ka September 11, kwenzeka umshophi lapho kwaphahlazeka izindiza ezine, ezimbili zazo zanhlitheka kumabhilidi akade aziwa ngokuthi yi-"Twin towers". Lokhu kwahlala emlandweni kuze kube namuhla. IMelika iyizwe elikhangayo futhi elivakashelwa abantu abaningi emhlabeni jikelele.
The United States of America (USA nobe USA), sivame ukubizwa ngokuthi i-United States (US nobe US), eMelika, kanti ngezinye izikhathi-United, kuyinto republic federal ehlanganisa 50 uthi futhi esifundeni sikahulumeni. Lithi contiguous 48 naseWashington, DC, kukhona enkabeni Nyakatfo Melika ephakathi Canada ne Mexico. Isimo Alaska kuyinto ingxenye ntshonalanga yeNyakatho Melika kanye isimo eHawaii kuyisici leziqhingi maphakathi nawo-Pacific. Yezwe unabo ezinhlanu enabantu nesishiyagalolunye amasimu unpopulated ePacific kanye eCaribbean. Ka million 3,71 amakhilomitha-skwele (million 9,62 km2) kanye nabantu abayi 318 million abantu, i-United States 3 emhlabeni noma 4th ngobukhulu izwe by endaweni inani nowesithathu ngobukhulu by labantu. Ingenye kunazo Abase izizwe zezwe ezihlukahlukene amaningi, umkhiqizo ezinkulu kwamanye amazwe ezivela emazweni amaningi. I geography kanye sezulu-United States futhi ezihlukahlukene kakhulu, futhi kuba kumuntu ezihlukahlukene zasendle ekhaya .
Paleo-amaNdiya bafudukela kusukela Eurasia kulokho manje ezwenikazi US azungeze 15,000 edlule, nge ikoloni European Kusukela ngekhulu le-16. The United States saphuma 13 amakoloni waseBrithani akhiwe egudle seaboard Atlantic. Izimpikiswano emkhatsini Great Britain nalaba amakoloni kwaholela American Revolution. Ngo 4 July 1776, njengoba amakoloni elwa Great Britain in the American Revolutionary War, izihambeli ezivela amakoloni 13 eyakhishwa ngazwilinye Declaration of Independence. Impi yaphela ngo 1783 kanye nokubhekelelwa uzibuse-United States kusukela Kingdom of Great Britain, futhi kwaba impi yokuqala ngempumelelo uzibuse elithweswe umbuso zamakoloni European. UMthethosisekelo yamanje elamukelwa ngo 17 September 1787. Eyokuqala izichibiyelo eziyishumi, bebonke okuthiwa i Bill of Rights, base izibophezele ngo 1791 uqiniseke abaningi amalungelo yombango lasisekelo kanye nenkululeko.
Beqhutshwa imfundiso zibonakale ikusasa, United States baqala ukwanda eyingqabavu yonkana Nyakatfo Melika kulo lonke ikhulu le-19. Lokhu ababehilelekile displacing zakwa bomdabu, nizuza amasimu amasha, futhi kancane kancane ukuvuma uthi ezintsha. The American War Civil yaphela kobugqila zomthetho kuleli lizwe. Ekupheleni kwekhulu le-19, i-United States enwetshiwe ePacific Ocean, kanye nomnotho walo kwaba emhlabeni ngobukhulu. AbaseSpain-American War kanye neMpi Yezwe I ukuqinisekisile isimo wezwe njengoba amandla global ezempi. The United States saphuma iMpi Yezwe II njengendlela ukubangisana kwemibuso emikhulu global, lizwe lokuqala ngezikhali zenuzi, futhi ilungu unomphela United Nations Security Council. Ekupheleni kweMpi Yomshoshaphansi kanye kuqedwa Union washiya United States njengoba ukubangisana kwemibuso emikhulu yedwa.
-
Umongameli Barack Obama
-
-
iMayflower, ubethutha imihambima eMelika kuya Umbuso Ohlangeneyo ngo-1620
-
uBuzz Aldrin engaphandle wenyanga ngo-1969


text:
Kungalunga uma sibambisana - Vavi
2013-02-08 08:17
Johannesburg - Abasebenzi ababili kwabathathu kuleli abekho ngaphansi kwenyunyana, kusho uNobhala Jikelele womfelandawonye iCongress of SA Trade Unions uZwelinzima Vavi.
"Bangu-30% kuphela abasebenzi bakuleli abangaphansi kwezinyunyana. Lokho kusho ukuthi sisahlalelwe ngumsebenzi onzima, ikakhulukazi kulabo basebenzi abangaphethwe ngendlela," kusho uVavi enkulumweni elungiselwe ukuba ayethule enkomfeni yeNational Union of Mineworkers (NUM) eGoli.
Uqhube ngokuthi umkhakha wezimayini yiwo onabasebenzi abaningi abajoyina izinyunyana, njengoba izinga limi ku-78%.
"Nokungase kube yincazelo yokuthi kungani i-Association of
Mineworkers and Construction Union ilambele kangaka ukuphuca iNUM amalungu ayo," esho.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Kushone 3 emcimbini weHalloween
2012-11-02 07:33
Madrid - Ukugxobana kwabantu lapho bekuhlangene khona izinkulungwane emcimbini weHalloween, kubulale abesifazane abathathu kwathi ababili balimala kabi ngoLwesine, kusho izikhulu.
Lesi sigameko senzeke ngabo-04:00 eMadrid Arena,
nalapho bekunediskho khona kudlala uDJ Steve Aoki waseMelika.
Kukhona obe eseqhumisa ukhilikithi, nokudale isiphithiphithi, kusho iPhini leMeya uMiguel Angel Villanueva.
Kuthiwa lesi sigameko sishiye abantu bembondelende ndawonye phansi, omunye phezu komunye.
- Landela
IzindabaNews24 kuTwitter
- Sapa - AP


text:
Uvelile osolwa ngokuqola abagembuli
2013-01-07 13:03
Durban - Uvele ngaphambi kweNkantolo ebhekene nezamabhizinisi, owesifazane waseThekwini ekusolaka ukuthi ubeqola abantu abathola ezindaweni zokugembula.
Lona wesifazane ligodliwe igama lakhe kuze kuba uyahlonzwa ngokusemthethweni, kuthiwa wabe elutha abantu abahambele ama-casino aseThekwini abatshele ukuthi uzobaxhumanisa nesangoma kuze bezowina..
"Wayebalutha baye ndawana thize bese kwenziwa izaba thizeni, ekugcineni wayebaqola imali nobucwebe,” kusho okhulumela amaphoyisa uLieutennat-Colonel Jay Naicker.
UNaicker uthi omunye waqolwa ubucwebe benani elingaphezu kuka-R1 million.
Umshushisi woMbuso uthe abakwazanga ukuhlonza ngokuphelele umsolwa, njengoba kwakuhleliwe mhlaka 18 Disemba, ngenxa yokuthi lona wesifazane wazishintsha indlela ayebukeka ngayo.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
Kudlwengulwe ingane yesikole
2012-08-13 16:43
Johannesburg - Amaphoyisa asebophe indoda esolwa ngokudlwengula intombazane eneminyaka engu-16 ubudala yaseRietvallei, eKagiso, kusho amaphoyisa aseWest Rand.
Intombazane eyadlwengulwa yabe iya iesikoleni ngoLwesihlanu mhlaka-3 Agasti ngesikhathi ibizwa yindoda eneminyaka engu-35 ubudala, iyicela ukuthi iyoyithengela ikhadi likagesi, kusho uWarrant Officer
Solomon Sibiya.
"Ngesikhathi umsolwa ezibhekisa imali, wanika intombazane okuthile ukuthi ikuphuze yase iquleka."
Intombazane yaphaphama ngakusasa inqunu futhi iboshwe izandla, umsolwa wazama ukuphinda ayiphuzise uketshezi olufanayo kodwa yanqaba.
"Umsolwa waqhubeka nokudlwengula intombazane, eyisabisa ngokuthi uzoyibulala uma ike yatshela umuntu."
Intombazane yabika isigameko sekwedlule isonto, umsolwa uzovela ngaphambi kweNkantolo yeMantshi eKrugersdorp mayelana necala lokudlwengula.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).


text:
I-UDM igxeka uZuma ngolwaseLibya
2011-03-22 12:13
Johannesburg - Umholi we-UDM uBantu Holomisa ugxeke uMengameli wakuleli ngesikhundla asibambe odabeni lwaseLibya, wathi kumele singanakwa isiphakamiso sokuthi kubekwe phansi izikhali.
"Kumele axuzulule lolu daba ngokubiza uMkhandlu weNhlangano yeZizwe abeke izikhalazo zakhe...
"Kumele agxeke ukuziphathisa okwezilwane kwamazwe aseNtshonalanga akuloMkhandlu," kusho lo mholi we-United Democratic Movement esitatimendeni.
NgoMsombuluko, uZuma uxwayise ngokungenelela kwemibutho yezempi yakwamanye amazwe eLibya.
UHolomisa uthe elakuleli kumele liziqhelelanise ngokusemthethweni nokwenzeka eLibya njengamanje.
Uthi igazi labantu abangenacala alichithekile lizobuzwa kulabo abavumele ukugasela ezwni laseLibya.
- SAPA


text:
Sitholakele isivakashi ebesidukile eKapa
2013-01-08 15:01
Cape Town - Amaphoyisa aseWestern Cape athi isivakashi saseBrithani ekwabikwa ukuthi sidukile, sitholakale ngoMsombuluko ebusuku.
UWilkes McDermid wagcina ukubonakala ephuma eWestin Grand Hotel ngaseV&A Waterfront ngeBoxing Day, kusho abe-Eyewitness News.
Akakwazanga ukuthola ibhanoyi elibuyela kubo eBrithani, nokwadala ukwethuka kumalungu omndeni wakhe nabangani lona wabe esebonakala ngesonto elilandelayo eKapa maphakathi nedolobha.
Okhulumela amaphoyisa u-Andre Traut uthe ngeke akhiphe mininingwane ngaloludaba, wathi umndeni kaMcDermid ukholelwa ukuthi lolu wudaba lwabo lwangasese.
“Lesi sivakashi sitholakale eKapa ngoMsombuluko ebusuku. Sisezinhlelweni sokumhlangana nomndeni wakhe, ngeshwa angivunyelwe ukukhuluma okuningi ngalolu daba."
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- News24


text:
Ubhekwe ngabomvu uJill Scott ku-CTIJF
2013-01-30 12:03
Cape Town – Umculi oseke wahlabana nezindondo zamaGrammy nophinde alingise abhale namaculo, uJill Scott kulindeleke ukuthi anandise koweCape Town International Jazz Festival, kusho abagqugquzeli balo mcimbi i-espAfrika.
UScott, nowahoxa kulo mcimbi ngonyaka odlule ngenxa yokuthi wayeqopha ifilimu, uzobe enandisa eKippies Main Stage.
Lo mcimbi uzobe useCape
Town International Convention Centre (CTICC) ngomhlaka-4 no-5 e-Ephreli.
Kuzobe kungunyaka ka-14 lo mcimbi oheha abathandi be-jazz umhlaba wonke wenzeka.
Kuzobe kunabaculi ababalelwa ku-40 abaphuma emazweni angu-12 ahlukene.
Abanye abazobe beshiyelana inkundla kulo mcimbi kubalwa iBrand New Heavies (UK), Chano Domínguez (Spain), Gregory Porter (Melika), Jack DeJohnette Trio behambisana noRavi Coltrane noMatt Garrison (Melika), Robert Glasper Experiment (Melika), abesifazane bakuleli babandakanya uThandiswa Mazwai, Auriol Hays, Claire Phillips noPu2ma.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- Channel24


text:
Kulimale abane engozini yesitimela eManzimtoti
2012-12-11 07:14
Johannesburg - Abantu abane balimele ngesikhathi isitimela esiyiguzu siphonseka emfuleni eManzimoti, ngaseThekwini, kusho abezimo eziphuthumayo.
Ingozi ynzeke ngezithuba zasekuseni ngoLwesibili.
"Umfula obudla izindwani uphazamise ukuhamba kwesitimela, kwagcina kudaleka ingozi," kusho okhulumela abakwaNetcare 911, uChris Botha.
Abahambisi bosizo oluphuthumao batheleke endaweni yesehlakalo, bafica abantu abane belimele futhi bethuke kakhulu, begodola.
"Ngemuva kokuthola ukwelashwa endaweni yesehlakalo, babe sebedluliselwa esibhedlela iNetcare Kingsway.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).